**דגראסי** היא זיכיון טלוויזיוני קנדי, שעוקב אחר קורותיהם של בני נוער מרחוב דגראסי, שבטורונטו, קנדה.

זוהי רשימת הדמויות הראשיות שהופיעו בסדרות **חטיבת הביניים דגראסי** ו**תיכון דגראסי** (1987-1991) ו**דגראסי: הדור הבא** ו**דגראסי: הכיתה הבאה** (2001-2017). הסדרות פונות לבני הנעורים וייחודן בכך שהן משקפות באופן כן את הצדדים הלא זוהרים, ואת האפרוריות שנושא עמו גיל ההתבגרות.

הסדרה התגאתה בכך שהיא מלהקת "נערים אמיתיים", כלומר שחקנים לא מנוסים שתואמים את הגילאים שמוצגים בסדרה. השחקנים אף נהגו לאפר, להלביש ולספר את עצמם כדי להגביר את תחושת האותנטיות.

  

תוכן עניינים

***חטיבת הביניים דגראסי ותיכון דגראסי***: סטפני קיי • ג'ואי ג'רמייה • קייטלין ריאן • ארצ'י סימפסון (סנייק) • כריסטין נלסון (ספייק) • דרק ווילר (ווילז) • הת'ר ואריקה פארל • לוסי פרננדז • לוריין דלקורט (אל. די.) • שיין מקיי • אלכסה פפדופולוס • מישל אקסט • מלאני ברודי • קת'לין מיד • ריק מונרו • ארתור קובלאווסקי • ייק יו • ליז אורורק • סיימון דקסטר • סקוטר וובסטר • מאיה גולדברג • בריאנט לסטר תומאס (בי. אל. טי.) • טסה קמפנלי • קלוד טאנר

***דגראסי: הדור הבא ודגראסי: הכיתה הבאה***: אמה נלסון • מאני סנטוס • ליברטי ואן זאנט • ג'יי. טי. יורק • טובי אייזקס • שון קמרון • אשלי קרווין • ג'ימי ברוקס • פייג' מייקלצ'אק • ספינר מייסון • טרי מק'גרגור • הייזל אדן • קרייג מאנינג • אלי נאש • מרקו דל רוסי • אלכס נונז • ג'יי הוגארט • דארסי אדוורדס • דני ואן זאנט • שאנטיי בלאק • פיטר סטון • מיה ג'ונס • ג'וני דימרקו • קלייר אדוורדס • הולי ג'יי סינקלייר • ג'יין וון • סאב בהנדרי • אניה מקפירסון • ריילי סטאברוס • אלי בהנדרי • קיי. סי. גאת'רי • קונור דלוריאה • פיונה קווין • דקלן קווין • ג'נה מידלטון • דייב טרנר • ביאנקה דסוסה • דרו טורס • אדם טורס • איליי גולדסוורת'י • אוון מיליגן • מריסול לואיס • ג'ייק מרטין • קייטי מטלין • אימוג'ן מורנו • מו מאשקור • טריסטן מיליגן • מאיה מטלין • טורי סנטמריה • זיג נובאק • מייק דאלאס • בקי בייקר • לוק בייקר • קמפבל סונדרס • מיילס הולינגסוורת' • זואי ריבאס • וינסטון צ'ו • גרייס קרדינל • פרנקי הולינגסוורת' • האנטר הולינגסוורת' • טייני בל • לולה פסיני • שיי פאוורס • ג'ונה האק • גולדי נהיר • אזמה סונג • יעל ברון • ויג'יי מראז' • באאז נהיר • סעד אל'מליקי • ראשה זועבי

"חטיבת הביניים דגראסי" ו"תיכון דגראסי"
--------------------------------------

חלק מהדמויות בעונה הראשונה של "*חטיבת הביניים דגראסי*". (1987)   
 מימין לשמאל: ג'ואי ג'רמיה (פאט מסטרויאני), סטפני קיי (ניקול סטופמן), ספייק (אמנדה סטפטו), ייק יו (סילאק סייסנאסי), ארתור קובלאווסקי (דנקן ווג) ולוסי פרננדז (אנאיס גרנופסקי).
חלק מהדמויות בפרק האחרון של "*תיכון דגראסי*". (1992)   
 למטה (מימין לשמאל): ווילז (ניל הופ), ג'ואי ג'רמיה (פאט מסטרויאני) וקייטלין ריאן. (סטייסי מיסטישן)   
 באמצע (מימין לשמאל): אלכסה פפדופולוס (איירין קוראקוס), סיימון דקסטר (מייקל קארי), טסה קמפנלי (קירסטן בורן), לוסי פרננדז (אנאיס גרנופסקי) וברונקו דייוויס. (אל. דין אייפיל)   
 למעלה: סנייק. (סטפן ברוגרן)
### סטפני קיי

**סטפני קיי** (באנגלית: **Stephanie Kaye**; נולדה בשם **סטפני קובלאווסקי**) היא תלמידה לשעבר בדגראסי. היא אחותו הגדולה של ארתור קובלאווסקי. היא הייתה מלכת הכיתה, שהחלה להתנהג ולהתלבש בצורה פרובוקטיבית כדי לזכות בפופולריות. זה סיבך אותה בצרות לא מעט פעמים.

סטפני הייתה דמות ראשית בעונות 1–2 והופיעה ב-22 פרקים.

את סטפני גילמה השחקנית ניקול סטופמן.

### ג'ואי ג'רמייה

**ג'ואי ג'רמייה** (אנ') (באנגלית: **Joey Jeremiah**) הוא בוגר דגראסי, מחזור 1992. הוא היה ידוע כילד מופרע, ליצן הכיתה וחביב הבנות. בבגרותו הוא ניהל סוכנות למכירת מכוניות משומשות.

הוא בזוגיות עם אישה בשם דיאן, נכון ל*דגראסי: הדור הבא*, עונה 5. הוא יצא בעבר עם סטפני קיי (בכאילו), ליז או'רורק, היה מאורס לקייטלין ריאן, נשוי לג'וליה מאנינג-ג'רמיה וניהל רומן עם טסה קמפינלי.

ג'ואי היה דמות ראשית בעונות 1–5.
הוא שב להיות דמות ראשית ב*דגראסי: הדור הבא*, עונות 2–5 והיה אורח בעונה 1. סך הכל הוא הופיע ב-94 פרקים.

את ג׳ואי גילם השחקן פאט מסטרויאני (אנ').

### קייטלין ריאן

**קייטלין ריאן** (באנגלית: **Caitlin Ryan**) היא בוגרת דגראסי, מחזור 1993. היא הייתה ידועה כנערה דעתנית שפועלת למען נושאים כמו איכות הסביבה, זכויות בעלי החיים ופמיניזם.

היא הייתה חברה טובה של ספייק, מאיה גולדברג, סוזי ריברה ולוסי פרננדז.

היא רווקה, נכון ל*דגראסי: הדור הבא*, עונה 7. היא יצאה בעבר עם ריק מונרו, קלוד טאנר, ג'ואי ג'רמיה (לו היא אף הייתה מאורסת) והבמאי קווין סמית'.

קייטלין הייתה דמות ראשית בעונות 1–5.
היא שבה להיות דמות משנית ב*דגראסי: הדור הבא*, עונה 2, ראשית בעונות 3–5 ואורחת בעונות 1 ו-7. סך הכל היא הופיעה ב-81 פרקים.

את קייטלין גילמה השחקנית סטייסי מיסטישין.

### ארצ'י סימפסון (סנייק)

**ארצ'י סימפסון** (באנגלית: **Archie Simpson**; נקרא לרוב בכינוי **סנייק**) הוא בוגר דגראסי, מחזור 1992. הוא היה ידוע כבחור הכי גבוה בשכבה ומזה מגיע הכינוי שלו. הוא היה חסר אחריות ובעיקר רצה לעשות כיף. בבגרותו הוא עבד כמורה למחשבים בדגראסי ומאוחר יותר התמנה להיות מנהל בית הספר.

הוא נשוי לספייק (כריסטין נלסון) ומגדל איתה את בתה, אמה ובנם המשותף, ג'ק, נכון ל*דגראסי: הכיתה הבאה*. הוא יצא בעבר עם מלאני ברודי, מישל אקסט וניהל רומן עם דפני הצילקוס.

סנייק היה דמות ראשית בעונות 1–5.
הוא שב להיות דמות ראשית ב*דגראסי: הדור הבא*, עונות 1–14 וב*דגראסי: הכיתה הבאה*, עונות 1–4.
הוא הופיע במספר שיא של פרקים- 256 פרקים סך הכל.

את סנייק גילם השחקן סטפן ברוגרן אשר הפך לבמאי הסדרה בהמשך.

### כריסטין נלסון (ספייק)

**כריסטין נלסון** (באנגלית: **Christine Nelson**; נקראה לרוב בכינוי **ספּייק**) היא בוגרת דגראסי, מחזור 1992. היא נקראה "ספייק" בגלל התספורת שלה. היא ידועה כמי שנכנסה להיריון בגיל 14 וילדה את בתה, אמה.

היא נשואה לסנייק (ארצ'י סימפסון), נכון ל*דגראסי: הדור הבא*, עונה 9. היא יצאה בעבר עם שיין מקיי (אבי בתה).

ספייק הייתה דמות ראשית בעונות 1–5.
היא שבה להיות דמות משנית ב*דגראסי: הדור הבא*, עונות 1–2, ראשית בעונות 3–7 ואורחת בעונות 8–9. סך הכל היא הופיעה ב-113 פרקים.

את ספייק גילמה השחקנית אמנדה סטפטו.

### דרק ווילר (ווילז)

**דרק "ווילז" ווילר** (באנגלית: **Derek "Wheels" Weeler**) הוא בוגר דגראסי, מחזור 1992. הוא תחילה הוצג כנער שמח שגר באושר עם הוריו המאמצים. הוא לא היה חכם בלימודים אך השקיע כמה שהוא יכול. הוא היה מאוד מוכשר במוזיקה. אחרי שפגש את אביו הביולוגי ואיבד את הוריו המאמצים בתאונת דרכים, חייו של ווילז השתנו לרעה. הוא עבר לגור עם סבא וסבתא שלו אך הם סילקו אותו מהבית אחרי שמאסו בהתנהגות שלו. בסופו של דבר הוא עלה על ההגה כשהוא שיכור והיה מעורב בתאונת דרכים. הוא הרג ילד קטן וגרם לנזק זמני לראייה של חברתו לכיתה לוסי פרננדז. הוא נשלח לכלא כתוצאה מכך.

ווילז היה דמות ראשית בעונות 1–5.
הוא שב לתפקיד אורח ב*דגראסי: הדור הבא* בעונות 1 ו-3. סך הכל הוא הופיע ב-63 פרקים.

את ווילז גילם השחקן ניל הופ.

### הת'ר ואריקה פארל

**הת'ר פארל** ו**אריקה פארל** (באנגלית: **Heather** and **Erica Farrell**) הן תאומות זהות, בוגרות דגראסי מחזור 1992. אריקה ידועה בתור מי שנכנסה להיריון ועברה הפלה, הראשונה שעשתה זאת בסדרה.

הת'ר ואריקה היו דמויות ראשיות בעונות 1–5.
הן שבו להופעת אורח ב*דגראסי: הדור הבא*, עונה 3. סך הכל הן הופיעו ב-66 פרקים.

את הת׳ר ואריקה גילמו השחקניות מורין ואנג׳לה דיסיץ׳.

### לוסי פרננדז

**לוסי פרננדז** (באנגלית: **Lucy Fernandez**) היא בוגרת דגראסי, מצטיינת מחזור 1992. היא הגיעה ממנהטן ובאה ממשפחה עשירה. על אף חבריה הרבים, לוסי הייתה מאוד בודדה והוריה לא הקדישו לה תשומת לב. היא נהגה לעשות מה שהיא רוצה ומתי שהיא רוצה, גישה שסיבכה אותה בצרות לא מעט פעמים, למשל כשהיא נתפסה גונבת בגדים.

לוסי הייתה דמות ראשית בעונות 1–5 ואורחת ב*דגראסי: הדור הבא*, עונות 1–2. סך הכל היא הופיעה ב-66 פרקים.

את לוסי גילמה השחקנית אנאיס גרנופסקי.

### אל. די.

**לוריין דלקורט** (באנגלית: **Lorraine Delacorte**; נקראה לרוב בראשי התיבות **אל. די.**) היא תלמידה לשעבר בדגראסי, חלק ממחזור 1992. אביה הוא מכונאי והוא לימד אותה הרבה כישורים מעולם הרכב. יש לה הפרעות דיבור קלה. היא חלתה בלוקמיה בשנתה הראשונה בתיכון. בשל כך היא עזבה את בית הספר ומעולם לא חזרה להשלים את הלימודים.

אל. די. הייתה דמות ראשית בעונות 1–4 והופיעה ב-41 פרקים.

את אל. די. גילמה השחקנית אמנדה קוק.

### שיין מקיי

**שיין מקיי** (באנגלית: **Shane McKay**) הוא תלמיד לשעבר בדגראסי, חלק ממחזור 1992. הוא היה החבר הראשון של כריסטין (ספייק) נלסון ואבי בתה, אמה. ספייק לא הסכימה לתת לו לקחת חלק בחייה של אמה. תחילה הוא ניסה לשלם לה דמי מזונות כל חודש, אך בשלב מסוים הוא השתמש בכסף הזה כדי לקנות כרטיסים להופעה ושיקר לספייק שאין לו כסף. בהופעה, הוא התנסה עם הסם LSD ונמצא למחרת כשהוא זרוק מתחת לגשר, ללא זיכרון של האם הוא נפל או קפץ. הוא סבל נזק מוחי קשה אחרי התקרית ועבר ללמוד בבית ספר לילדים עם צרכים מיוחדים.

ספייק לא סיפרה לאמה מה קרה לשיין, ואמה יצאה בעצמה לחפש אותו כשהייתה בת 15. הם נפגשו פעם אחת בלבד.

שיין היה דמות ראשית בעונות 1–3 ואורח בעונה 4 וב*דגראסי: הדור הבא*, עונה 3. סך הכל הופיע ב-40 פרקים.

את שיין גילם השחקן בילי פּארוט. (ב*דגראסי: הדור הבא* גילם אותו השחקן ג'ונתן טורנס.)

### אלכסה פפדופולוס

**אלכסה פפדופולוס** (באנגלית: **Alexa Pappadopolos**) היא בוגרת דגראסי, מחזור 1992. היא מגיעה מבית יווני. היא קופצנית וחברותית ומתעסקת הרבה בבנים ובמראה שלה. החברה הטובה ביותר שלה היא מישל אקסט. היא הייתה בזוגיות עם סיימון דקסטר ובהמשך אף נישאה לו.

אלכסה הייתה דמות ראשית בעונות 1–5 ואורחת ב*דגראסי: הדור הבא*, עונה 1. סך הכל הופיעה ב-61 פרקים.

את אלכסה גילמה השחקנית איירין קוּראקוס.

### מישל אקסט

**מישל אקסט** (באנגלית: **Michelle Accette**) היא בוגרת דגראסי, מחזור 1992. היא הייתה נערה ביישנית שצברה ביטחון עצמי ככל שהשנים עברו. בגיל 16 אביה סילק אותה מהבית אחרי שגילה שהיא יוצאת עם בי. אל. טי. והוא לא אישר לה לצאת עם נער שחור. החברה הטובה ביותר שלה היא אלכסה פפדופולוס.

מישל הייתה דמות ראשית בעונות 1–5 והופיעה ב-57 פרקים.

את מישל גילמה השחקנית מורין מקיי.

### מלאני ברודי

**מלאני ברודי** (באנגלית: **Melanie Brodie**) היא בוגרת דגראסי, מחזור 1993. היא הייתה שחיינית ובשלב מסוים יצאה עם סנייק.

מלאני הייתה דמות ראשית בעונות 1–5 והופיעה ב-56 פרקים..

את מלאני גילמה השחקנית שרה בלינגל.

### קת'לין מיד

**קת'לין מיד** (באנגלית: **Kathleen Mead**) היא בוגרת דגראסי, מחזור 1993. היא הייתה ידועה בהיותה רכלנית וטיפה מרושעת. אמה הייתה אלכוהוליסטית וזה השפיע מאוד על ההתנהגות שלה ובסופו של דבר על הפרעת האכילה שלה. החברה הטובה ביותר שלה היא מלאני ברודי.

קת'לין הייתה דמות ראשית בעונות 1–5 ואורחת ב*דגראסי: הדור הבא*, עונה 1. סך הכל הופיעה ב-55 פרקים.

את קת'לין גילמה השחקנית רבקה היינס.

### ריק מונרו

**ריק מונרו** (באנגלית: **Rick Munro**) הוא תלמיד לשעבר בדגראסי, חלק ממחזור 1993. הוא היה אמור להיות חלק ממחזור 1992 אבל הוא נשאר כיתה. אמא שלו עזבה את המשפחה זמן מה לפני שהחל ללמוד ואביו היה מכה אותו. הוא לא נהג לחייך הרבה, וקייטלין ריאן שמה לעצמה למטרה לגרום לו לחייך. בסופו של דבר השניים ניהלו זוגיות.

ריק היה דמות ראשית בעונות 1–2 והופיע ב-10 פרקים.

את ריק גילם השחקן קרייג דריסקול.

### ארתור קובלאווסקי

**ארתור קובלאווסקי** (באנגלית: **Arthur Kobalewscuy**) הוא בוגר דגראסי, מחזור 1993. הוא אחיה הקטן של סטפני קיי. סטפני התביישה בו והוא נאלץ למצוא את דרכו בבית הספר לגמרי לבד. החבר הטוב ביותר שלו הוא ייק יו.

ארתור היה דמות ראשית בעונות 1–5 והופיע ב-65 פרקים.

את ארתור גילם השחקן דנקן ווג.

### ייק יו

**ייק יו** (באנגלית: **Yick Yu**) הוא בוגר דגראסי, מחזור 1993. הוא ומשפחתו היו עניים והיגרו מווייטנאם, אחרי שנמלטו ממלחמת וייטנאם. הוא לא היה נער שמח תחילה, אך בהמשך מצא חברים וצבר ביטחון. החבר הטוב ביותר שלו היה ארתור קובלאווסקי.

ייק היה דמות ראשית בעונות 1–5 ואורח ב*דגראסי: הדור הבא*, עונות 1–2. סך הכל הופיע ב-67 פרקים.

את ייק גילם השחקן סילאק סייסנאסי.

### ליז אורורק

**ליז אורורק** (באנגלית: **Liz O'Rourke**) היא בוגרת דגראסי, מחזור 1992. כשהיא הגיעה לבית הספר, היו שמועות שהיא "קלה" ושהיא נערה פרועה. ג'ואי ניצל את זה וניסה לשכב איתה, אך היא סירבה בכעס. יש לה תשוקה לבעלי חיים. החברה הטובה ביותר שלה היא כריסטין נלסון.

ליז הייתה דמות ראשית בעונות 2–5 ואורחת ב*דגראסי: הדור הבא*, עונות 1, 3 ו-5. סך הכל הופיעה ב-53 פרקים.

את ליז גילמה השחקנית קאת'י קינן.

### סיימון דקסטר

**סיימון דקסטר** (באנגלית: **Simon Dexter**) הוא בוגר דגראסי, מחזור 1992. בזמנו הפנוי הוא היה דוגמן ואהב לעסוק בספורט. הוא היה בלתי נפרד מבת זוגו, אלכסה פפדופולוס, ואף התחתן עמה מיד עם סיום הלימודים.

סיימון היה דמות ראשית בעונות 1–5 ואורח ב*דגראסי: הדור הבא*, עונה 1. סך הכל הופיע ב-49 פרקים.

את סיימון גילם השחקן מייקל קארי.

### סקוטר וובסטר

**סקוטר וובסטר** (באנגלית: **Scooter Webster**) הוא בוגר דגראסי, מחזור 1993. הוא חלק מכיתת המחוננים בבית הספר ותחילה סבל הרבה מהצקות מפני שהוא נמוך.

סקוטר היה דמות ראשית בעונות 2–5.

את סקוטר גילם השחקן כריסטופר צ'ארלסוורת'.

### מאיה גולדברג

**מאיה גולדברג** (באנגלית: **Maya Goldberg**) היא בוגרת דגראסי, מחזור 1993. היא מגיעה מבית יהודי והיא נולדה עם ספינה ביפידה, מה שאומר שהיא נעזרת בכיסא גלגלים. על אף המגבלה שלה, היא נערה אמביציוזית וטובת לב שלא נותנת לנכות שלה להגביל את חייה.

מאיה הייתה דמות ראשית בעונות 2–5 ואורחת ב*דגראסי: הדור הבא*, עונה 1.

את מאיה גילמה השחקנית קירה לוי.

### בי. אל. טי.

**בריאנט לסטר תומאס** (באנגלית: **Bryant Lester Thomas**; לרוב נקרא בראשי התיבות **בי. אל. טי.**) הוא בוגר דגראסי, מחזור 1992. הוא היה חבר טוב להרבה מהדמויות האחרות ועזר להם עם הבעיות שלהם. החבר הטוב ביותר שלו היה סיימון דקסטר. הוא יצא לתקופה קצרה עם אלכסה פפדופולוס אך לבסוף התחיל לצאת עם מישל אקסט ונשאר לצדה גם כשאביה סילק אותה מהבית אחר שגילה שהיא יוצאת עם נער שחור.

בי. אל. טי. היה דמות ראשית בעונות 2–5 והופיע ב-48 פרקים.

את בי. אל. טי. גילם השחקן דאיו אייד.

### טסה קמפנלי

**טסה קמפנלי** (באנגלית: **Tessa Campanelli**) היא בוגרת דגראסי, מחזור 1993. היא החלה את דרכה כנערה ילדותית והיפראקטיבית ובהמשך הופכת ליותר בוגרת ומשוחררת מינית. בסוף הסדרה היא נכנסה להיריון מג'ואי ג'רמיה אחרי שניהלה איתו רומן מאחורי גבה של קייטלין. היא בחרה לא לספר לג'ואי על ההיריון ולהפיל את התינוק.

טסה עומדת במרכז אחד הציטוטים המפורסמים מהסדרה, כשקייטלין שבורת הלב שואלת את ג'ואי: "You were FUCKING Tessa Campinelli?" ובכך הפכה לדמות השנייה בהיסטוריה שאמרה את המילה "Fuck" בשידורי ברודקאסט בטלוויזיה הקנדית. הדמות הראשונה הייתה סנייק, שאמר את המילה כמה שניות לפני קייטלין.

טסה הייתה דמות ראשית בעונות 3–5.

את טסה גילמה השחקנית קירסטן בורן.

### קלוד טאנר

**קלוד טאנר** (באנגלית: **Claude Tanner**) הוא תלמיד לשעבר בדגראסי, חלק ממחזור 1991. הוא היה אקטיביסט והיה במערכת יחסים עם קייטלין ריאן. הוא הרס את מערכת היחסים שלו כשגרר את קייטלין לפעולה שכללה השחתה של מפעל גרעיני והשאיר אותה להיתפס בידי המשטרה בעודו בורח ומציל את עצמו. קייטלין נפרדה ממנו והדחייה שלה דרדרה אותו לדיכאון עמוק שבסופו התאבד בשירותים של בית הספר. גופתו התגלתה על ידי סנייק.

קלוד היה דמות ראשית בעונות 4–5.

את קלוד גילם השחקן דייוויד ארמין-פרסלס.

*דגראסי: הדור הבא* ו*דגראסי: הכיתה הבאה*
----------------------------------------

### אמה נלסון

**אמה נלסון** (באנגלית: **Emma Nelson**) היא בוגרת תיכון דגראסי, מחזור 2007. היא בתם של בוגרי תיכון דגראסי כריסטין נלסון ושיין מקיי, ובתו החורגת של בוגר דגראסי ארצ'י סימפסון. היא נערה אידיאליסטית עם תשוקה לאיכות הסביבה שלא פוחדת להשמיע את קולה. היא ידועה בהיותה אחראית ובוגרת.

חברתה הטובה ביותר היא מאני סנטוס. חבריה הקרובים הם ליברטי ואן זאנט, ג'יי. טי. יורק וטובי אייזקס.

היא נשואה לספינר מייסון, נכון ל*דגראסי: הכיתה הבאה*, עונה 2. היא יצאה בעבר עם שון קמרון, כריס שארפ, פיטר סטון, דמיאן הייז וקלי אשונה.

מקווי העלילה הבולטים שלה- נפילת קורבן לפדופיל באינטרנט (עונה 1), מערכת היחסים הסוערת שלה עם שון קמרון (עונות 1–7), הידבקות בזיבה אחרי שביצעה מין אוראלי בג'יי הוגארט (עונה 4), התמודדות עם אנורקסיה (עונה 5), מעבר לאוניברסיטה (עונה 8) ונישואיה לגאווין "ספינר" מייסון. (עונה 9)

את אמה גילמה השחקנית מרים מקדונלד.

אמה הייתה דמות מינורית ב*חטיבת הביניים דגראסי* וב*תיכון דגראסי* בהיותה תינוקת. היא הייתה דמות ראשית ב*דגראסי: הדור הבא* בעונות 1–9, וחזרה להופעת אורח ב*דגראסי: הכיתה הבאה*, עונה 2.

### מאני סנטוס

**מנואלה (מאני) סנטוס** (באנגלית: **Manny Santos**) היא בוגרת תיכון דגראסי, מחזור 2007. תחילה היא הוצגה כחברתה החמודה והביישנית של אמה. בהמשך, היא העדיפה להתמקד בפופולריות, במראה החיצוני שלה ובמיניות שלה.

חברתה הטובה ביותר היא אמה נלסון. חבריה הקרובים הם ליברטי ואן זאנט, ג'יי. טי. יורק וטובי אייזקס, ובהמשך גם דארסי אדוורדס. הייתה לה יריבות עם פייג' מייקלצ'אק, אשלי קרווין ואלי נאש.

היא בזוגיות עם ג'יי הוגארט, נכון לעונה 9. היא יצאה בעבר עם קרייג מאנינג, ספינר מייסון, ג'יי. טי. יורק ודמיאן הייז.

מקווי העלילה הבולטים שלה- ביצוע הפלה בעקבות היריון לא רצוי מקרייג (עונה 3; הפרק לא שודר בארצות הברית בשל הנושא הרגיש אך שודר כמה שנים לאחר מכן), התמודדות עם הפצת סרטון עירום בכיכובה (עונה 5), התפתחות מערכת היחסים שלה עם ג'יי (עונות 7–9), לימודיה באוניברסיטה (עונה 8) ופרישתה מהלימודים לטובת מעבר להוליווד. (עונה 9)

את מאני גילמה השחקנית קאסי סטיל.

מאני הייתה דמות ראשית בעונות 1–9.

### ליברטי ואן זאנט

**ליברטי ואן זאנט** (באנגלית: **Liberty Van Zandt**) היא בוגרת תיכון דגראסי, מצטיינת מחזור 2007. היא אחותו הגדולה של דני ואן זאנט. ליברטי הייתה ידועה כחנונית ומעצבנת, אך בעצם הייתה לא מובנת ומאוד בודדה. בהמשך הסדרה, היא נהייתה פחות מעצבנת ויותר אהודה אך נשארה מאוד שופטנית.

חבריה הטובים הם אמה נלסון, מאני סנטוס, ג'יי. טי. יורק וטובי אייזקס. הייתה לה יריבות עם מיה ג'ונס, אך הן השלימו.

היא רווקה, נכון לעונה 8. היא יצאה בעבר עם טאוורז, ג'יי. טי. יורק וניהלה רומן עם דמיאן הייז.

מקווי העלילה הבולטים שלה- התמודדות עם דיסקלקוליה (עונה 1), התאהבות בג'יי. טי. יורק (עונות 1–6), היריון מג'יי. טי. שהסתיים במסירת התינוק לאימוץ (עונה 5), התמודדות עם מותו של ג'יי. טי. (עונה 6) ולימודיה באוניברסיטה. (עונה 8)

את ליברטי גילמה השחקנית שרה ברבל-טישאוור.

ליברטי הייתה דמות ראשית בעונות 1–8 ואורחת בעונה 9 וב*דגראסי: הכיתה הבאה*, עונה 2.

### ג'יי. טי. יורק

**ג'יימס טייביריוס (ג'יי. טי.) יורק** (באנגלית: **J.T. Yorke**) היה תלמיד בתיכון דגראסי עד למותו. הוא היה ליצן הכיתה בעל חוש הומור מפותח, והיה אהוב על כולם. (אפילו על תלמידים מהשכבות מעל, כמו פייג')

חבריו הטובים ביותר הם טובי אייזקס ופייג׳ מייקלצ׳אק. חבריו הטובים הם אמה נלסון, מאני סנטוס וליברטי ואן זאנט. הייתה לו יריבות עם ספינר מייסון וג'יי הוגארט, אך כבר היה ביחסים טובים עם שניהם לפני שמת.

הוא היה בזוגיות עם מיה ג'ונס לפני שמת. הוא יצא בעבר עם מאני סנטוס וליברטי ואן זאנט, בה הוא היה עוד מאוהב ועמד להגיד לה את זה לפני שנדקר למוות מחוץ למסיבת יום ההולדת שלה בידי תלמיד מבית הספר היריב, לייקהרסט.

מקווי העלילה הבולטים שלו- סלידתו מליברטי, ומאוחר יותר התאהבותו בה (עונות 1–6), הידלקות על מאני (עונה 3), ניסיונותיו להגדיל את הפין שלו באמצעות משאבה (עונה 4), היריון לא רצוי עם ליברטי, שימוש בסמים וניסיון התאבדות (עונה 5) ומותו. (עונה 6)

אחרי מותו, הוקמה לו אנדרטה שנראתה בשטחי בית הספר עד שנת 2017, ואז נעלמה.

את ג'יי. טי. גילם השחקן ריאן קולי.

ג'יי. טי. היה דמות ראשית בעונות 1–6.

### טובי אייזקס

**טובי אייזקס** (באנגלית: **Toby Issacs**) הוא בוגר תיכון דגראסי, מחזור 2007. הוא אחיה החורג של אשלי קרווין בעקבות נישואי אביו לאמה של אשלי.

חברו הטוב ביותר היה ג'יי. טי. יורק. חבריו הטובים הם ליברטי ואן זאנט, מאני סנטוס, אמה נלסון, שון קמרון, דני ואן זאנט וריק מוריי. הייתה לו יריבות עם ג'וני דימרקו, שנבעה ממעורבותו של ג'וני במותו של ג'יי. טי.

הוא רווק, נכון לעונה 7. הוא יצא בעבר עם קנדרה מייסון והיה מאוהב בליברטי ואן זאנט, אך לא היה איתה בזוגיות.

מקווי העלילה הבולטים שלו- קושי להסתגל לאחותו החורגת, אשלי (עונה 1), רצונו להשתלב במועדון האגרוף והפרעת האכילה שלו (עונה 2), מערכת היחסים שלו עם קנדרה מייסון (עונות 2–3), חברותו עם ריק מוריי, היורה בבית הספר (עונה 4), התמודדות עם מותו של ג'יי. טי. והידלקות על חברתו, ליברטי (עונה 6) ואהבה חד צדדית כלפיו מהולי ג'יי. (עונה 7)

את טובי גילם השחקן ג'ייק גולדסבי.

טובי היה דמות ראשית בעונות 1–5, משנית בעונות 6–7 ואורח בעונה 8.

### שון קמרון

**שון קמרון** (באנגלית: **Sean Cameron**) הוא תלמיד לשעבר בדגראסי. הוא עבר לדגראסי בכיתה ז' אחרי תקרית אלימה בבית הספר הקודם שלו, במהלכה הוא גרם נזק לשמיעה של תלמיד אחר. הוא נחשב "ילד רע", אך למעשה היה בחור טוב שנטה לעשות טעויות.

חבריו הטובים הם ג'יי הוגארט, קרייג מאנינג, אלכס נונז, טובי אייזקס, מאני סנטוס, אמה נלסון וג'יי. טי. יורק. הייתה לו יריבות עם ג'ימי ברוקס ופיטר סטון. הוא עזב את דגראסי לפני סיום הלימודים והתגייס לצבא, לכן לא סיים ללמוד עם חבריו.

הוא רווק, נכון לעונה 7. הוא יצא בעבר עם אמה נלסון, אלי נאש ואיימי פיטרס-הופמן.

מקווי העלילה הבולטים שלו- מערכת היחסים שלו עם אמה (עונות 1–7), התדרדרות מחדש אחרי תקופת שיקום (עונה 3), מערכת היחסים שלו עם אלי (עונות 3–4), מעורבותו בירי בבית הספר (הציל את אמה מידי היורה; עונה 4), מאסר (עונה 6) וגיוסו לצבא (עונה 7).

את שון גילם השחקן דניאל קלארק.

שון היה דמות ראשית בעונות 1–4 ו-6, ואורח בעונה 7.

### אשלי קרווין

**אשלי קרווין** (באנגלית: **Ashley Kerwin**) היא תלמידה לשעבר בדגראסי. היא אחותו החורגת של טובי אייזקס, בעקבות נישואיה של אמה לאביו של טובי. תחילה היא הוצגה כנערה פופולרית, אך חסרת ביטחון. בסוף עונה 1, היא בולעת גלולת אקסטזי ובוגדת בחבר שלה ג'ימי, מה שמוביל לניתוק מכל חבריה ולשינוי דרסטי בהופעה החיצונית שלה. היא תמשיך לשנות את הופעתה שוב ושוב במהלך הסדרה, ככל שהיא ממשיכה לחפש את עצמה. לבסוף היא חזרה להיות חברה עם כל החברים שאיבדה, אך הפופולריות כבר לא היוותה ערך עליון עבורה.

חברתה הטובה ביותר היא אלי נאש. היא חברה טובה של פייג' מייקלצ'אק, הייזל אדן, וטרי מק'גרגור. הייתה לה יריבות עם מאני סנטוס.

היא רווקה, נכון לעונה 8. היא יצאה בעבר עם ג'ימי ברוקס, קרייג מאנינג ואליסטר.

מקווי העלילה הבולטים שלה- קושי להסתגל לאחיה החורג החדש, טובי (עונה 1), יציאתו מהארון של אביה (עונה 1), אובדן כל חבריה והפיכה לגותית (עונה 2), מערכת היחסים הסוערת שלה עם קרייג (עונות 3–4), תמיכתה בג'ימי כשהוא בכיסא גלגלים (עונה 6) ואיחוד עם קרייג שמוביל לפרישתה מבית הספר. (עונה 7)

את אשלי גילמה השחקנית מליסה מקינטייר.

אשלי הייתה דמות ראשית בעונות 1–4, משנית בעונות 6–7 ואורחת בעונה 5.

### ג'ימי ברוקס

**ג'ימי ברוקס** (באנגלית: **Jimmy Brooks**) הוא בוגר תיכון דגראסי, מחזור 2007. הוא בא ממשפחה אמידה והיה כוכב כדורסל בבית הספר. על אף הרקע האמיד שלו, ג'ימי נותר צנוע ובעל ראש פתוח. חייו של ג'ימי השתנו לעד כאשר הוא נורה בידי חברו לספסל הלימודים, ריק מוריי ונהיה מרותק לכיסא גלגלים.

חברו הטוב ביותר הוא ספינר מייסון, על אף חילוקי הדעות הרבים ביניהם. הוא חבר טוב של פייג' מייקלצ'אק, מרקו דל רוסי, אלי נאש, טרי מק'גרגור וקרייג מאנינג. הייתה לו יריבות עם שון קמרון.

הוא מאורס לטרינה, נכון לעונה 8. הוא יצא בעבר עם אשלי קרווין והייזל אדן.

מקווי העלילה הבולטים שלו- מערכת היחסים שלו עם אשלי קרווין (עונות 1–2, 6-7), מערכת היחסים שלו עם הייזל (עונות 3–5), התמודדות עם מצבו החדש כנכה בכיסא גלגלים (עונות 4–7), גילוי אהבתו לאומנות (עונה 6) וסיום לימודיו בזרועות חברתו החדשה, טרינה. (עונה 7)

את ג'ימי גילם השחקן אוברי גרהאם.

ג'ימי היה דמות ראשית בעונות 1–7 ואורח בעונה 8.

### פייג' מייקלצ'אק

**פייג' מייקלצ'אק** (באנגלית: **Paige Michaelchuk**) היא בוגרת תיכון דגראסי, מחזור 2006. היא אחותו הצעירה של דילן מייקלצ'אק ומייסדת קבוצת המעודדות בדגראסי, אשר המשיכה לפעול גם זמן רב אחרי שסיימה ללמוד. תחילה היא הצטיירה כנערה פופולרית רשעית, יפה, מניפולטיבית ושטחית, אך מאוחר יותר התפתחה לבחורה חריפה, חכמה ואמביציוזית בעלת צד רך.

חבריה הטובים ביותר הם הייזל אדן ומרקו דל רוסי. היא חברה טובה של אשלי קרווין, ג'ימי ברוקס, טרי מק'גרגור, ספינר מייסון, אלי נאש, קרייג מאנינג וג'יי. טי. יורק. הייתה לה יריבות עם אלי נאש (לפני שנהפכו לחברות), מאני סנטוס, הת'ר סינקלייר ודארסי אדוורדס.

היא רווקה, נכון לעונה 8. היא יצאה בעבר עם ספינר מייסון, מאט אוליאנדר, אלכס נונז, ג'סי סטפנוביק וגריפין פירס-טיילור.

מקווי העלילה הבולטים שלה- התמודדות עם אונס (עונה 2), מערכת יחסים עם ספינר (עונות 3–4), המשפט של האנס שלה שהסתיים בזיכויו (עונה 4), התנסות לסבית ראשונה שהתפתחה למערכת יחסים עם אלכס (עונות 5–7), התמודדות עם התקפי חרדה באוניברסיטה (עונה 6) וניסיונותיה להצליח כסטייליסטית \ שחקנית בהוליווד. (עונה 8)

את פייג' גילמה השחקנית לורן קולינס.

פייג' הייתה דמות ראשית בעונות 1–8, וחזרה להופעת אורח ב*דגראסי: הכיתה הבאה*, עונה 2.

### ספינר מייסון

**גאווין (ספינר) מייסון** (באנגלית: **Spinner Mason**) הוא בוגר תיכון דגראסי, מחזור 2007. במשך זמן רב, ספינר היה בריון כוחני עד הירי בבית הספר, שבעקבות שמועה שהוא הצית ביורה החליט לירות בחברו הטוב של ספינר, ג'ימי, מה שהפך אותו למשותק ברגליו. אחרי שחבריו גילו על מעורבותו בתקרית והרחיקו אותו, ספינר שינה את דרכיו וחבריו סלחו לו. הוא לוקה ב-ADHD ולוקח ריטלין.

חבריו הטובים ביותר הם ג'ימי ברוקס, מרקו דל רוסי וג'יי הוגארט. הוא חבר טוב של טרי מק'גרגור, הולי ג׳יי סינקלייר, הייזל אדן, פייג' ודילן מייקלצ'אק, אשלי קרווין ועוד. יש לו חברות\יריבות עם קרייג מאנינג.

הוא נשוי לאמה נלסון, נכון לעונה 9. הוא יצא בעבר עם פייג' מייקלצ'אק, מאני סנטוס, דארסי אדוורדס וג'יין וון.

מקווי העלילה הבולטים שלו- התעמרות בתלמידים ובמורה מיס קוואן (עונה 1), זקפה באמצע השיעור (עונה 2), מערכת יחסים עם פייג' (עונות 3–4), מעורבותו בתקרית הירי בבית הספר (עונה 4), מערכת יחסים עם דארסי ודרכו למחילה (עונה 5), מערכת יחסים עם ג'יין והתמודדות עם סרטן האשכים (עונה 7), תקרית ירי במסעדה בה הוא עובד (עונה 8) ונישואיו לאמה נלסון. (עונה 9)

את ספינר גילם השחקן שיין קיפל.

ספינר היה דמות ראשית בעונות 1–9 ואורח בעונה 14 וב*דגראסי: הכיתה הבאה*, עונה 2.

### טרי מק'גרגור

**טרי מק'גרגור** (באנגלית: **Terri MacGregor**) היא תלמידה לשעבר בתיכון דגראסי. היא בחורה פופולרית אך חסרת ביטחון בנוגע למשקל שלה. היא עזבה את בית הספר אחרי שהחבר שלה, ריק, הכניס אותה לקומה. כשהיא התעוררה, היא לא שבה יותר לדגראסי.

חברתה הטובה ביותר היא אשלי קרווין. היא חברה טובה של פייג' מייקלצ'אק, הייזל אדן, ג'ימי ברוקס וספינר מייסון.

היא רווקה, נכון לעונה 3. היא יצאה בעבר עם ריק מוריי.

מקווי העלילה הבולטים שלה- חוסר ביטחון בנוגע למשקל שלה (עונה 1), עבודתה כדוגמנית למידות גדולות (עונה 2) ומערכת היחסים שלה עם ריק, אשר נהג להרביץ לה. (עונה 3)

את טרי גילמה השחקנית כריסטינה שמידט.

טרי הייתה דמות ראשית בעונות 1–3.

### הייזל אדן

**הייזל אדן** (באנגלית: **Hazel Aden**) היא בוגרת תיכון דגראסי, מחזור 2006. היא בחורה פופולרית ושטחית.

חברתה הטובה ביותר היא פייג' מייקלצ'אק. היא חברה טובה של אשלי קרווין, טרי מק'גרגור, ספינר מייסון ומרקו דל רוסי.

היא רווקה, נכון לעונה 5. היא יצאה בעבר עם ג'ימי ברוקס.

על אף היותה דמות ראשית, קו העלילה היחיד שהתמקד בדמותה של הייזל היה בעונה 2, בו הייזל מסתירה את היותה מוסלמית מחשש לבריונות כלפיה אך לבסוף משלימה עם זאת ומגלה לכולם.

את הייזל גילמה השחקנית אנדריאה לואיס.

הייזל הייתה דמות משנית בעונות 1–2 וראשית בעונות 3–5.

### קרייג מאנינג

**קרייג מאנינג** (באנגלית: **Craig Manning**) הוא תלמיד לשעבר בדגראסי. קרייג הגיע לדגראסי כתלמיד חדש עם תשוקה לצילום אשר סובל מאביו המתעלל. מאוחר יותר הוא הועבר מחזקת אביו לחזקת בעלה של אמו, תלמיד דגראסי לשעבר ג'ואי ג'רמיה. עם הזמן העניין שלו בצילום דעך והוא הפך למוזיקאי.

חבריו הטובים ביותר הם מרקו דל רוסי, אלי נאש (שהייתה מאוהבת בו במשך שנתיים עד שהוא החזיר לה אהבה) וג'ימי ברוקס. הוא חבר טוב של שון קמרון, אמה נלסון ואשלי קרווין. יש לו חברות\יריבות עם ספינר מייסון.

הוא בזגויות עם אלי נאש, נכון לעונה 9. הוא יצא בעבר עם מאני סנטוס, אשלי קרווין.

מקווי העלילה הבולטים שלו- התמודדות עם אביו המתעלל (עונה 2), מערכת יחסים עם אשלי (עונות 3–4), בגידה באשלי שמובילה להיריון (והפלה) של מאני (עונה 3), אבחון של הפרעה דו-קוטבית (עונה 4), הגשמת חלומו כמוזיקאי (עונה 5) והתמכרות לסמים (עונה 6).

את קרייג גילם השחקן ג'ייק אפשטיין.

קרייג היה דמות ראשית בעונות 2–5 ואורח בעונות 6–8 וב*דגראסי: הכיתה הבאה*, עונות 2 ו-4.

### אלי נאש

**אלינור (אלי) נאש** (באנגלית: **Ellie Nash**) היא בוגרת תיכון דגראסי, מחזור 2006. היא הגיעה בעונה 2 כתלמידה הגותית. לאט לאט הסטייל שלה התמתן, אך היא נשארה נאמנה לעצמה, צינית וחריפה.

החברים הטובים ביותר שלה הם מרקו דל רוסי, אשלי קרווין וקרייג מאנינג. היא חברה טובה של פייג' מייקלצ'אק, אלכס נונז וג'ימי ברוקס. הייתה לה יריבות עם פייג' מייקלצ'אק (לפני שנהפכו לחברות) ועם מאני סנטוס.

היא בזוגיות עם קרייג מאנינג, נכון לעונה 9. היא יצאה בעבר עם מרקו דל רוסי, שון קמרון, ג'סי סטפנוביק.

מקווי העלילה הבולטים שלה- מערכת יחסים עם מרקו טרם יציאתו מהארון (עונה 2), פגיעה עצמית (עונה 3), מערכת יחסים עם שון (עונות 3–4), התמודדות עם היעדרות אביה ואמה האלכוהוליסטית (עונה 4), אהבה חד צדדית לקרייג (עונות 5–8), תלאותיה באוניברסיטה ובמערכת העיתון של הקולג' (עונות 6–7) והתמודדות עם אביה החייל הפוסט-טראומתי. (עונה 3 ו-8)

את אלי גילמה השחקנית סטייסי פארבר.

אלי הייתה דמות משנית בעונה 2 וראשית בעונות 3–8.

### מרקו דל רוסי

**מרקו דל רוסי** (באנגלית: **Marco Del Rossi**) הוא בוגר תיכון דגראסי, מצטיין מחזור 2006. הוא תלמיד פופולרי ורקדן מוכשר (תחום שהוא נוטש מהר) אשר בהמשך מתלבט בנוגע לנטייתו המינית ויוצא מהארון.

חבריו הטובים ביותר הם אלי נאש, ג'ימי ברוקס, קרייג מאנינג, פייג' מייקלצ'אק וספינר מייסון. הוא חבר טוב של מאני סנטוס, אלכס נונז, הייזל אדן, הולי ג'יי סינקלייר ודקלן קווין.

הוא רווק, נכון לעונה 8. הוא יצא בעבר עם אלי נאש, דילן מייקלצ'אק, טים (לדייט אחד) ואריק.

מקווי העלילה הבולטים שלו- מערכת יחסים עם אלי נאש (עונה 2), יציאה מהארון וההשלכות של זה (עונה 3), מערכת יחסים עם דילן מייקלצ'אק (עונות 3–7), התמכרות להימורים (עונה 6) והתמודדות עם חיים באוניברסיטה (עונות 6–7).

את מרקו גילם השחקן אדמו רוג'יירו.

מרקו היה דמות משנית בעונה 2, ראשית בעונות 3–8 ואורח בעונה 9 וב*דגראסי: הכיתה הבאה*, עונה 2.

### אלכס נונז

**אלכסנדרה (אלכס) נונז** (באנגלית: **Alex Nuñez**) היא בוגרת תיכון דגראסי, מחזור 2006. היא הייתה "הילדה הרעה" בבית הספר.

היא חברה טובה של ג'יי הוגארט, מרקו דל רוסי, אלי נאש ושון קמרון. הייתה לה יריבות עם אמה נלסון.

היא רווקה, נכון לעונה 7. היא יצאה בעבר עם ג'יי הוגארט ופייג' מייקלצ'אק.

מקווי העלילה הבולטים שלה- המעורבות שלה בירי בבית הספר (עונה 4), מערכת יחסים עם פייג' מייקלצ'אק ויציאה מהארון כלסבית (עונות 5–7) השלמת בגרויות (עונה 6) ומציאת עבודה כחשפנית (עונה 6).

את אלכס גילמה השחקנית דיאנה קסאלוס.

אלכס הייתה דמות משנית בעונות 3–4, ראשית בעונות 5–6 ואורחת בעונה 7.

### ג'יי הוגארט

**ג'ייסון "ג'יי" הוגארט** (באנגלית: **Jay Hogart**) הוא תלמיד לשעבר בדגראסי. הוא היה ידוע כבריון בבית הספר, אך מאוחר יותר התפתח וניסה לכפר. הוא סולק מבית הספר אחרי מעורבותו בירי בבית הספר ומאז הוא עובד כמכונאי.

חבריו הטובים ביותר הם שון קמרון וספינר מייסון. הוא חבר טוב של טאוורז, אלכס נונז וג'ימי ברוקס.

הוא בזוגיות עם מאני סנטוס, נכון לעונה 9. הוא יצא בעבר עם אלכס נונז.

מקווי העלילה הבולטים שלו- המעורבות שלו בירי בבית הספר (עונה 4), מערכת יחסים מינית עם אמה נלסון (עונה 4) ומערכת יחסים עם מאני סנטוס (עונות 7–9).

את ג'יי גילם השחקן מייק לובל.

ג'יי היה דמות משנית בעונות 3–4, ראשית בעונות 5–7 ואורח בעונות 8–9.

### דארסי אדוורדס

**דארסי אדוורדס** (באנגלית: **Darcy Edwards**) היא תלמידה לשעבר בדגראסי. היא אחותה הגדולה של קלייר אדוורדס. היא נערה פופולרית ונוצרייה אדוקה, מה שלעיתים הביא לקונפליקטים עם תלמידים אחרים. היא עזבה את בית הספר כדי לבנות בתי ספר בקניה.

חברותיה הטובות ביותר הן מאני סנטוס וג'יין וון. היא חברה טובה של אמה נלסון ושנטיי בלאק. היא הייתה ביריבות עם פייג' מייקלצ'אק, ג'יי הוגארט, ג'וני דימרקו, מיה ג'ונס והולי ג'יי סינקלייר.

היא רווקה, נכון לעונה 8. היא יצאה בעבר עם ספינר מייסון ופיטר סטון.

מקווי העלילה הבולטים שלה- מערכת יחסים עם ספינר (עונה 5), פרסום תמונות נועזות ברשת והתמודדות עם סטוקר (עונה 6) ואונס שמוביל לניסיון התאבדות להתמוטטות נפשית בעקבותיו (עונה 7).

את דארסי גילמה השחקנית שניי גריימס.

דארסי הייתה דמות משנית בעונות 4–5, ראשית בעונות 6–7 ואורחת בעונה 8.

### דני ואן זאנט

**דני ואן זאנט** (באנגלית: **Danny Van Zant**) הוא בוגר דגראסי, מחזור 2008. הוא אחיה הקטן של ליברטי ואן זאנט.

חבריו הטובים ביותר הם ג'יי. טי. יורק (לפני מותו), דרק הייג (עד שרבו ונפרדו), וסאב בהנדרי. הוא חבר טוב של ג'יין וון ופיטר סטון.

הוא בזוגיות עם שנטיי בלאק, נכון לעונה 9. הוא יצא בעבר מיה ג'ונס לייה צ'אנג, ונערה בשם רייצ'ל (לדייט אחד).

מקווי העלילה הבולטים שלו- החברות שלו עם דרק הייג (עונות 5–6) ומערכות יחסים עם מיה, לייה ושאנטיי. (עונות 8–9)

את דני גילם השחקן דאלמר אבוזייד.

דני היה דמות משנית בעונות 4–6 וראשית בעונות 7–9.

### שאנטיי בלאק

**שאנטיי בלאק** (באנגלית: **Chantay Black**) היא בוגרת דגראסי, מחזור 2011. היא בת דודתו של דייב טרנר. היא הרכלנית של בית הספר ומנהלת אתר אינטרנט שמוקדש לרכילות על התלמידים. במקור הדמות הייתה חלק ממחזור 2008, אך זה השתנה בעונה 9.

חברותיה הטובות הן אניה מקפירסון, הולי ג'יי סינקלייר, לייה צ'אנג, פיונה קווין וג'נה מידלטון. היא גם הייתה חברה של אמה נלסון, מאני סנטוס ודארסי אדוורדס.

היא בזוגיות עם דני ואן זאנט, נכון לעונה 9.

את שאנטיי גילמה השחקנית ג'וג'ובה מנדיילה.

שנטיי הייתה דמות משנית בעונות 4–7 וראשית בעונות 8–11.

### פיטר סטון

**פיטר סטון** (באנגלית: **Peter Stone**) הוא בוגר דגראסי, מחזור 2008. הוא חובב צילום, נער תחמן ומניפולטיבי והבן של מנהלת בית הספר.

חברו הטוב ביותר הוא ריילי סטאברוס. הוא חבר טוב של ספינר מייסון, סאב בהנדרי, דני ואן זאנט, ג'יין וון ומשמש כמעין מנטור למאיה מטלין.

הוא רווק, נכון לעונה 10. הוא יצא בעבר עם אמה נלסון, דארסי אדוורדס ומיה ג'ונס.

מקווי העלילה הבולטים שלו- הפצת סרטון עירום של מאני (עונה 5), רומן סודי עם אמה (עונות 5–6), מערכת יחסים עם דארסי ותמיכה בה אחרי האונס (עונה 7), מערכת יחסים עם מיה (עונה 8) ושימוש בקריסטל מת'. (עונה 9)

את פיטר גילם השחקן ג'יימי ג'ונסטון.

פיטר היה דמות ראשית בעונות 5–10, ואורח ב*דגראסי: הכיתה הבאה*, עונה 2.

### מיה ג'ונס

**מיה ג'ונס** (באנגלית: **Mia Jones**) היא תלמידה לשעבר בדגראסי. היא עברה לדגראסי מבית הספר היריב, לייקהרסט, והפגינה כישורי ריקוד מוצלחים שהבטיחו לה מקום בנבחרת המעודדות. היא אמא לילדה בת 3, איזבלה, אחרי שנכנסה להיריון בגיל 13. היא עזבה את בית הספר לפני סיום הלימודים כדי לדגמן בצרפת.

היא חברה טובה של מאני סנטוס, שנטיי בלאק, אניה מקפירסון, סאב בהנדרי, דני ואן זאנט וג'יין וון. הייתה לה יריבות עם הולי ג'יי סינקלייר, דארסי אדוורדס וליברטי ואן זאנט, איתה היא כבר השלימה.

היא רווקה, נכון לעונה 9. היא יצאה בעבר עם לוקאס וליירי (אבי בתה), ג'יי. טי. יורק, דני ואן זאנט, פיטר סטון והייתה מאוהבת בסאב בהנדרי אך לא ניהלה עמו זוגיות.

מקווי העלילה הבולטים שלה- התמודדות עם היותה אמא צעירה (עונות 6–8), קונפליקט עם הולי ג'יי (עונה 7) ופיתוח קריירת דוגמנות (עונה 8).

את מיה גילמה השחקנית נינה דוברב.

מיה הייתה דמות משנית בעונה 6, ראשית בעונות 7–8 ואורחת בעונה 9.

### ג'וני דימרקו

**ג'וני דימרקו** (באנגלית: **Johnny DiMarco**) הוא בוגר דגראסי, מחזור 2008. הוא הגיע לדגראסי מבית הספר היריב, לייקהרסט, לאחר שנשרף. הוא היה ידוע כבריון בבית הספר, אך לקראת סיום הלימודים החל להראות סימני שינוי בהתנהגות.

הוא חבר טוב של ברוס, לוקאס וליירי ומארק פיצג'רלד.

הוא בזוגיות עם בחורה ששמה קיילה, נכון לעונה 10. הוא יצא בעבר עם אלי בהנדרי.

מקווי העלילה הבולטים שלו- מעורבותו במוות של ג'יי. טי. (עונה 6) ומערכת יחסים עם אלי בהנדרי (עונות 8–9).

את ג'וני גילם השחקן סקוט פטרסון.

ג'וני היה דמות משנית בעונות 6–7, ראשי בעונות 8–9 ואורח בעונה 10.

### קלייר אדוורדס

**קלייר אדוורדס** (באנגלית: **Clare Edwards**) היא בוגרת דגראסי, מחזור 2014. היא אחותה הקטנה של דארסי אדוורדס. כמו אחותה, גם היא נוצרייה אדוקה. תחילה היא הייתה ידועה כנערה ביישנית שסירבה להיפרד ממדי בית הספר הקתולי שלה. בהמשך היא התחילה להתערבב יותר בדרמה ובזוגיות.

היא חברה הטובה ביותר של אלי בהנדרי. היא חברה טובה של אדם טורס, ג'נה מידלטון, קונור דלורייה, דרו טורס, קייטי מטלין ומייק דאלאס. הייתה לה יריבות עם מארק פיצג'רלד והולי ג'יי סינקלייר אך נראה שהיא השלימה עם הולי ג׳יי.

היא בזוגיות עם איליי גולדסוורת'י, נכון לעונה 14. היא יצאה בעבר עם קיי. סי. גאנת'רי, ג'ייק מרטין וניהלה קשר קצר עם דרו טורס.

מקווי העלילה הבולטים שלה- מערכת יחסים עם קיי. סי. (עונות 8–9), מערכת היחסים הסוערת שלה עם איליי (עונות 10–14), הטרדה מינית במקום העבודה (עונה 12), סרטן (עונה 13) והיריון לא מתוכנן (עונה 14).

את קלייר גילמה השחקנית אייסלין פול.

קלייר הייתה דמות משנית בעונות 6–7 וראשית בעונות 8–14.

### הולי ג'יי סינקלייר

**הולי ג'נט (הולי ג'יי) סינקלייר** (באנגלית: **Holly J. Sinclair**) היא בוגרת דגראסי, מצטיינת מחזור 2011. היא אחותה הקטנה של הת'ר סינקלייר, דמות שדובר עליה רבות אך מעולם לא נראתה. היא הגיעה לדגראסי מבית הספר היריב, לייקהרסט, לאחר שנשרף. היא הייתה ידועה כנערה נבזית ומניפולטיבית, מוניטין שהרוויח לה הרבה אויבים. בהמשך היא שינתה את דרכיה והפכה לחברה טובה יותר ולנערה עם עקרונות חזקים ושאיפות גבוהות.

החברות הטובות ביותר שלה הן פיונה קווין וג'יין וון. היא חברה טובה של אניה מקפירסון, שנטיי בלאק, ספינר מייסון, מרקו דל רוסי וסאב בהנדרי.

היא רווקה, נכון לעונה 11. היא יצאה בעבר עם בלו צ'סקס, דקלן קווין וסאב בהנדרי.

מקווי העלילה הבולטים שלה- חברוּת רעילה עם אניה (עונה 7), מערכת יחסים עם דקלן (עונות 9–10), מערכת יחסים עם סאב (עונה 10) והשתלת כליה (עונה 11).

את הולי ג'יי גילמה השחקנית שרלוט ארנולד.

הולי ג'יי הייתה דמות ראשית בעונות 7–11 וחזרה להופעת אורח ב*דגראסי: הכיתה הבאה*, עונה 2.

### ג'יין וון

**ג'יין וון** (באנגלית: **Jane Vaughn**; נולדה בשם **אנסטסיה וליירי**) היא בוגרת דגראסי, מצטיינת מחזור 2008. היא שינתה את שמה כדי להרחיק את עצמה מאחיה הגדול, לוקאס וליירי, אבי בתה של מיה ג'ונס. היא הגיעה לדגראסי מבית הספר היריב, לייקהרסט, לאחר שנשרף.

היא החברה הטובה ביותר של דארסי אדוורדס והולי ג'יי סינקלייר. היא חברה טובה של דני ואן זאנט, סאב בהנדרי, מיה ג'ונס, פיטר סטון, מאני סנטוס ודקלן קווין.

היא רווקה, נכון לעונה 9. היא יצאה בעבר עם ספינר מייסון וניהלה רומן עם דקלן קווין.

מקווי העלילה הבולטים שלה- מערכת יחסים עם ספינר (עונות 7–9), הצטרפות לקבוצת הפוטבול (עונה 8) ורומן עם דקלן (עונה 9).

את ג'יין גילמה השחקנית פולה ברנקטי.

ג'יין הייתה דמות ראשית בעונות 7–9.

### סאב בהנדרי

**סאבטאז' (סאב) בהנדרי** (באנגלית: **Sav Bhandari**) הוא בוגר דגראסי, מחזור 2011. הוא אחיה הגדול של אלי בהנדרי. הוא מגיע מרקע מוסלמי מסורתי, אך רוצה לצאת בדרך עצמאית וליברלית יותר. הוא הגיע לדגראסי מבית הספר היריב, לייקהרסט, לאחר שנשרף.

החברים הטובים ביותר שלו הם פיטר סטון ודני ואן זאנט. הוא חבר טוב של ג'יין וון, ספינר מייסון, הולי ג'יי סינקלייר, אניה מקפירסון, מיה ג'ונס ושאנטיי בלאק.

הוא רווק, נכון לעונה 11. הוא יצא בעבר עם אניה מקפירסון, הולי ג'יי סינקלייר ו-וויני אוֹ.

מקווי העלילה הבולטים שלו- מערכת יחסים ראשונה עם אניה (עונות 7–10), מערכת יחסים עם הולי ג'יי (עונה 10) ורומן קצר עם מורתו לשעבר, גברת אוֹ. (עונה 11)

את סאב גילמה השחקן ריימונד אבלאק.

סאב היה דמות משנית בעונה 7, ראשית בעונות 8–11 וחזר להופעות אורח ב*דגראסי: הכיתה הבאה*, עונה 2.

### אניה מקפירסון

**אניה מקפירסון** (באנגלית: **Anya MacPherson**) היא בוגרת דגראסי, מחזור 2011. היא הייתה ידועה תחילה כנערה חסרת עמוד שדרה ויד ימינה של הולי ג'יי. בהמשך היא יצאה מצילה. היא הגיעה לדגראסי מבית הספר היריב, לייקהרסט, לאחר שנשרף.

החברים הטובים ביותר שלה הם ריילי סטאברוס והולי ג'יי סינקלייר. היא חברה טובה של שנטיי בלאק, פיונה קווין, מיה ג'ונס, לייה צ'אנג, זיין פארק וסאב בהנדרי.

היא רווקה, נכון לעונה 11. היא יצאה בעבר עם סאב בהנדרי, ד"ר כריס ואוון מיליגן.

מקווי העלילה הבולטים שלה- חברוּת רעילה עם הולי ג'יי (עונה 7), מערכת יחסים עם סאב (עונות 7–10), התמודדות עם הסרטן של אמה (עונה 10) ושימוש בקוקאין. (עונה 11)

את אניה גילמה השחקנית סמנתה מונרו.

אניה הייתה דמות משנית בעונה 7 וראשית בעונות 8–11.

### ריילי סטאברוס

**ריילי סטאברוס** (באנגלית: **Riley Stavros**) הוא בוגר דגראסי, מחזור 2011. הוא היה הקוורטרבק של נבחרת הפוטבול בבית הספר ובהמשך יצא מהארון כהומוסקסואל.

החברים הטובים ביותר שלו הם פיטר סטון ואניה מקפירסון.

הוא בזוגיות עם זיין פארק, נכון לעונה 11. הוא יצא בעבר עם אניה מקפירסון (לדייט אחד) ופיונה קווין.

מקווי העלילה הבולטים שלו- מאבק בנטיותו המינית (עונות 8–10) ומערכת יחסים עם זיין (עונות 10–11).

את ריילי גילם השחקן ארגיריס קראס.

ריילי היה דמות ראשית בעונות 8–11.

### אלי בהנדרי

**אליה (אלי) בהנדרי** (באנגלית: **Alli Bhandari**) היא בוגרת דגראסי, מחזור 2014. היא אחותו הקטנה של סאב בהנדרי, וכמוהו גם היא מגיעה מרקע מוסלמי מסורתי ונואשת לצאת לדרך עצמאית משלה. היא חלק מכיתת המחוננים בבית הספר (יחד עם קלייר, קיי. סי. וקונור) והיא מוכשרת במדעים, אך תשוקתה לפופולריות וזוגיות עומדת בדרכה להישגים משמעותיים.

החברה הטובה ביותר שלה היא קלייר אדוורדס. היא חברה טובה של ג'נה מידלטון, קונור דלוריאה, קיי. סי. גאנת'רי, בקי בייקר, אניה מקפירסון וג'וני דימרקו. הייתה לה יריבות עם הולי ג'יי סינקלייר, שנטיי בלאק וביאנקה דסוּסה, אך נראה כי השלימה עם שלושתן.

היא בזוגיות עם מייק דאלאס, נכון לעונה 14. היא יצאה בעבר עם ג'וני דימרקו, דרו טורס, דייב טרנר והייתה מאורסת לבחור צרפתי בשם ליאו.

מקווי העלילה הבולטים שלה- מערכת יחסים עם ג'וני דימרקו (עונות 8–9) ואיבוד בתוליה אליו (עונה 8), מערכת יחסים עם דרו ועזיבה זמנית של דגראסי (עונה 10), מערכת יחסים עם דייב (עונה 11), אירוסין לגבר מתעלל (עונה 13) ומערכת יחסים עם דאלאס. (עונות 13–14)

את אלי גילמה השחקנית מלינדה שנקר.

אלי הייתה דמות ראשית בעונות 8–14.

### קיי. סי. גאת'רי

**קירק קמרון (קיי. סי.) גאת'רי** (באנגלית: **K.C. Guthrie**) הוא תלמיד לשעבר בדגראסי, שלמד בבית הספר בין הכיתות ט'-י"א. הוא בא מרקע קשה, אביו היה אלים ואמו מכורה לסמים. הוא החל את דרכו בכיתת המחוננים ביחד עם קלייר, אלי וקונור.

חבריו הטובים ביותר הם קונור דלוריאה, דרו טורס ודייב טרנר. הוא חבר טוב גם של קלייר אדוורדס, אלי בהנדרי, ג'נה מידלטון וביאנקה דסוסה.

הוא רווק, נכון לעונה 12. הוא יצא בעבר עם קלייר אדוורדס, ג'נה מידלטון וניהל רומן עם מריסול לואיס.

מקווי העלילה הבולטים שלו- מערכת יחסים עם קלייר (עונות 8–9), הטרדה מינית מידי המאמן שלו (עונה 9) והפיכתו לאב בגיל העשרה. (עונות 10–11)

את קיי. סי. גילם השחקן סם ארל.

קיי. סי. היה דמות ראשית בעונות 8–12.

### קונור דלוריאה

**קונור דלוריאה** (באנגלית: **Connor DeLaurier**) הוא בוגר דגראסי, מצטיין מחזור 2014. הוא חלק מכיתת המחוננים יחד עם קלייר, אלי וקיי. סי. בהמשך הוא גילה שיש לו תסמונת אספרגר.

חבריו הטובים ביותר הם קיי. סי. גאת'רי ודייב טרנר. הוא חבר טוב גם של קלייר אדוורדס, אלי בנהדרי, מייק דאלאס וג'נה מידלטון.

הוא בזוגיות עם ג'נה מידלטון, נכון לעונה 14.

מקווי העלילה הבולטים שלו- התמודדות עם אספרגר (עונה 8), נפילת קורבן לפדופילית באינטרנט (עונה 10) ומערכת יחסים עם ג'נה. (עונות 13–14)

את קונור גילם השחקן איי. ג'י. סעודין.

קונור היה דמות ראשית בעונות 8–14.

### פיונה קווין

**פיונה קווין** (באנגלית: **Fiona Coyne**) היא בוגרת דגראסי, מצטיינת מחזור 2013. היא אחותו התאומה של דקלן קווין. היא הגיעה מניו יורק ובהתחלה הייתה סנובית ומתנשאת, אך בהמשך שינתה את הגישה שלה כלפי דגראסי וניסתה להשתלב.

החברה הטובה ביותר שלה היא הולי ג'יי סינקלייר. היא חברה טובה גם של איליי גולדסוורת׳י, אניה מקפירסון, ביאנקה דסוסה, מייק דאלאס, דרו טורס ואימוג'ן מורנו. הייתה לה יריבות עם הולי ג'יי סינקלייר (לפני שהפכו לחברות הטובות ביותר) ועם מריסול לואיס וקייטי מטלין, אך נראה שהשלימה איתן.

היא רווקה, נכון לעונה 12. היא יצאה בעבר עם ריילי סטאברוס, בובי בקונרידג', אדם טורס, צ'רלי לימה ואימוג'ן מורנו.

מקווי העלילה הבולטים שלה- ריב עם הולי ג'יי על דקלן (עונה 9), חבר מתעלל (עונה 10) יציאה מהארון (עונה 11) ומערכת יחסים עם אימוג'ן. (עונה 12)

את פיונה גילמה השחקנית אנני קלארק.

פיונה הייתה דמות ראשית בעונות 9–12.

### דקלן קווין

**דקלן קווין** (באנגלית: **Declan Coyne**) הוא תלמיד לשעבר בדגראסי. הוא אחיה התאום של פיונה קווין. הוא הגיע מניו יורק ותחילה הוצג כרודף שמלות, אך בהמשך התאהב והיה אוהב ונאמן לבת זוגו.

הוא היה חבר טוב של סאב בהנדרי, ג'יין וון, קלייר אדוורדס, הולי ג'יי סינקלייר ואחותו התאומה, פיונה.

הוא רווק, נכון לעונה 10. הוא יצא בעבר עם הולי ג'יי סינקלייר וניהל רומן עם ג'יין וון.

מקווי העלילה הבולטים שלו- רומן עם ג'יין, ומחזה בית הספר. (עונה 9) ומערכת יחסים עם הולי ג׳יי (עונות 9–10)
את דקלן גילם השחקן לנדון ליבוירון.

דקלן היה דמות ראשית בעונות 9–10.

### ג'נה מידלטון

**ג'נה מידלטון** (באנגלית: **Jenna Middleton**) היא בוגרת דגראסי, מחזור 2014. היא הגיעה לבית הספר באמצע כיתה ט' והציגה את עצמה כמישהי שנוהגת לגנוב בני זוג של בנות אחרות. במהרה היא הצדיקה את התיאור שלה, אבל אחרי שנכנסה להיריון ונאלצה לוותר על התינוק שלה נראה שג'נה התבגרה וזנחה את הגישה הקודמת שלה מאחור לטובת גישה יותר שקולה ובוגרת.

החברות הטובות ביותר שלה הן אלי בהנדרי, קלייר אדוורדס ובקי בייקר. היא חברה טובה גם של דייב טרנר, אדם טורס, שאנטיי בלאק, ג'ייק מרטין, מייק דאלאס, דרו טורס וקיי. סי. גאת'רי.

היא בזוגיות עם קונור דלוריאה, נכון לעונה 14. היא יצאה בעבר עם קיי. סי. גאת'רי והייתה מאוהבת בסאב בהנדרי ולוק בייקר, אך מערכות יחסים עם שניהם לא התממשו.

מקווי העלילה הבולטים שלה- "גנבה" את קיי. סי. מקלייר (עונה 9), היריון בלתי מתוכנן (עונה 10), המאבק שלה כאמא בגיל העשרה ומסירת התינוק לאימוץ (עונה 11), התקרבות לדת (עונה 12) ומערכת יחסים עם קונור. (עונות 13–14)

את ג'נה גילמה השחקנית ג'סיקה טיילר.

ג'נה הייתה דמות ראשית בעונות 9–14.

### דייב טרנר

**דייב טרנר** (באנגלית: **Dave Turner**) הוא בוגר דגראסי, מחזור 2014. הוא בן דודהּ הצעיר של שאנטיי בלאק. מטרתו של דייב היא להיות פופולרי מאחר שנמאס לו להשתלב ברקע. בעקבות זה, הוא יכול להיראות כשיפוטי כלפי חבריו. דייב הפסיק להופיע בעונה 13, אך סביר להניח שהוא סיים את הלימודים יחד עם כולם בעונה שלאחר מכן.

חבריו הטובים ביותר הם קונור דלוריאה, ווסלי בטנקמפ, קיי. סי. גאת'רי ודרו טורס. הוא גם היה חבר של איליי גולדסוורת'י, ג'נה מידלטון ופיונה קווין.

הוא רווק, נכון לעונה 13. הוא יצא בעבר עם סיידי רולנד, אלי בהנדרי וניהל רומן עם נערה בשם ג'סינטה.

מקווי העלילה הבולטים שלו- רצון נואש להיות פופולרי (עונה 9), מערכת יחסים עם אלי (עונות 11–12) וקושי לגלם דמות להט"בית במחזה בית הספר. (עונה 12)

את דייב גילם השחקן ג'מיל פרנץ'.

דייב היה דמות ראשית בעונות 9–12 ואורח בעונה 13.

### ביאנקה דסוסה

**ביאנקה דסוּסה** (באנגלית: **Bianca DeSousa**) היא בוגרת דגראסי, מחזור 2013. היא באה מרקע קשה והייתה נערה מופרעת אשר בזה ללימודים ולשאר התלמידים. בהמשך היא התמתנה, הבינה את הערך שבהשכלה, הפכה לתלמידה מצטיינת ואף התקבלה לאוניברסיטה.

האדם הקרוב אליה ביותר היא אודרה טורס, אמם של דרו ואדם טורס. היא חברה טובה גם של דרו ואדם טורס, מארק פיצג'רלד, אוון מיליגן, קיי. סי. גאת'רי, פיונה קווין ואימוג'ן מורנו. הייתה לה יריבות עם אלי בהנדרי וקייטי מטלין, אך נראה שהשלימה עם שתיהן.

היא רווקה, נכון לעונה 13. היא יצאה בעבר עם דרו טורס והייתה מאורסת לו לתקופה קצרה.

מקווי העלילה הבולטים שלה- רומן עם דרו מאחורי הגב של אלי (עונה 10), מעורבות בכפייה עם ראש כנופיה (עונה 11), שינוי בחייה והשתפרות דרסטית בלימודים. (עונה 12)

את ביאנקה גילמה השחקנית אלישה ג'וסיפוביץ'.

ביאנקה הייתה דמות ראשית בעונות 10–12 ואורחת בעונה 13.

### דרו טורס

**אנדרו (דרו) טורס** (באנגלית: **Drew Torres**) הוא בוגר דגראסי, מחזור 2014. הוא אחיו הגדול של אדם טורס. הוא תמיד פופולרי ומוקף חברים. הוא לא ידוע ביכולותיו האקדמיות, ולרוב מוצא את עצמו מסתבך בצרות על אף שהוא מנסה לעשות את הדבר הנכון. הוא היה במקור חלק ממחזור 2013, אך נאלץ לחזור על כיתה י"ב אחרי שפרש מהלימודים לתקופה ממושכת.

החברים הטובים ביותר שלו הם אחיו הקטן, אדם טורס, מייק דאלאס וביאנקה דסוסה. הוא חבר טוב גם של קלייר אדוורדס, פיונה קווין, דייב טרנר, קיי.סי. גאת'רי ואוון מיליגן. הייתה לו יריבות עם איליי גולדסוורת'י וג'ונה האק.

הוא רווק, נכון לעונה 14. הוא יצא בעבר עם אלי בהנדרי, ביאנקה דסוסה (לה אף היה מאורס), קייטי מטלין, זואי ריבאס, קלייר אדוורדס ובקי בייקר.

מקווי העלילה בולטים שלו- מערכת יחסים עם אלי ורומן עם ביאנקה (עונה 10), הפרעת חרדה בעקבות אירוע אלים, מערכת יחסים עם קייטי ורומן עם ביאנקה (שוב) (עונה 11), פרישה מהלימודים ואירוסין לביאנקה (עונה 12), מערכת יחסים עם קלייר (עונה 13) ומערכת יחסים עם בקי. (עונה 14)

את דרו גילם השחקן לוק ביליק.

דרו היה דמות ראשית בעונות 10–14.

### אדם טורס

**אדם טורס** (באנגלית: **Adam Torres**; נולד בשם **גרייסי טורס**) הוא תלמיד לשעבר בדגראסי. הוא אחיו הקטן של דרו טורס. הוא טרנסג'נדר שהחל את השינוי המגדרי שלו עוד לפני שהגיע לדגראסי. הוא היה ידוע בהומור שלו. הוא נהרג בטרם עת בתאונת דרכים אחרי שהחליט לסמס תוך כדי הנהיגה.

החברים הטובים ביותר שלו היו איליי גולדסוורת'י וקלייר אדוורדס. הוא היה חבר טוב גם של אימוג'ן מורנו, דייב טרנר, קייטי מטלין, מייק דאלאס וביאנקה דסוסה.

הוא היה בזוגיות עם בקי בייקר עד למותו בעונה 13. הוא יצא בעבר עם פיונה קווין, ניהל רומן עם אימוג'ן מורנו והיה מאוהב בביאנקה דסוסה וקייטי מטלין אך שתיהן דחו אותו.

מקווי העלילה הבולטים שלו- מאבק עם אמו בנוגע לזהות המגדרית שלו (עונה 10), הגשת תוכנית רדיו עם דייב (עונה 11) ומערכת יחסים עם בקי. (עונות 12–13)

את אדם גילמה השחקנית ג'ורדן טודוסי.

אדם היה דמות ראשית בעונות 10–13.

### איליי גולדסוורת'י

**איליי גולדסוורת'י** (באנגלית: **Eli Goldsworthy**) הוא בוגר דגראסי, מחזור 2013. הוא הרוויח מוניטין של נער מניפולטיבי ובלתי צפוי, אך בהמשך התגלה כי הוא בעל הפרעה דו-קוטבית ואחרי שהתחיל לקבל טיפול הוא נהיה רגוע ושקול יותר.

החברים הטובים ביותר שלו הם אדם טורס, פיונה קווין, ג'ייק מרטין ואימוג'ן מורנו. הוא היה חבר טוב גם של טריסטן מיליגן, דייב טרנר ומו מאשקור. הייתה לו יריבות עם מארק פיצג'רלד, בקי בייקר ודרו טורס אך נראה שהשלים עם השניים האחרונים.

הוא בזוגיות עם קלייר אדוורדס, נכון לעונה 14. הוא יצא בעבר עם נערה בשם ג'וליה ועם אימוג'ן מורנו.

מקווי העלילה הבולטים שלו- מערכת יחסים סוערת עם קלייר (עונות 10–14), התמודדות עם הפרעה דו-קוטבית (עונה 11) והתמודדות עם המוות של קאם. (עונה 12)

את איליי גילם השחקן מונרו צ'יימברס.

איליי היה דמות ראשית בעונות 10–14.

### אוון מיליגן

**אוון מיליגן** (באנגלית: **Owen Milligan**) הוא בוגר דגראסי, מחזור 2013. הוא אחיו הגדול של טריסטן מיליגן. הוא ידוע ברחבי בית הספר כאתלט שלוקח חלק במגוון פעילויות ספורטיביות, כמו קבוצת הפוטבול וקבוצת ההוקי. הוא ידוע גם כרודף שמלות ובריון הומופובי, אך נראה שהתמתן אחרי שאחיו יצא מהארון.

החברים הטובים ביותר שלו הם ביאנקה דסוסה ומארק פיצג'רלד. הוא גם חבר של מייק דאלאס ודרו טורס.

הוא רווק, נכון לעונה 12. הוא יצא בעבר עם אניה מקפירסון וכמעט שכב עם אלי בהנדרי.

קו העלילה המרכזי שלו היה מערכת יחסים בלתי צפויה עם אניה בעונה 11.

את אוון גילם השחקן דניאל קלי.

אוון היה דמות ראשית בעונות 10–12.

### מריסול לואיס

**מריסול לואיס** (באנגלית: **Marisol Lewis**) היא בוגרת דגראסי, מחזור 2013. היא נערה פופולרית ושטחית ותחילה מוצגת גם כטיפשה וריקנית, אך זה משתנה מעט בהמשך. הייתה לה גישה רעה ומתנשאת כלפי אנשים שהיא לא אוהבת ולפעמים אף כלפי חבריה הטובים, אך היא גם בעלת צד רגיש. היא הייתה נשיאת מועצת התלמידים בשנתה האחרונה בלימודים, אחרי שקייטי נאלצה להתפטר.

החברה הטובה ביותר שלה היא קייטי מטלין. היא חברה טובה גם של ג'ייק מרטין.

היא בזוגיות עם מו מאשקור, נכון לעונה 12. היא ניהלה רומן בעבר עם קיי. סי. גאת'רי.

מקווי העלילה הבולטים שלה- רומן עם קיי. סי. (עונה 10) ומערכת יחסים עם מו. (עונות 11–12)

את מריסול גילמה השחקנית שאניס בנטון.

מריסול הייתה דמות משנית בעונה 10 וראשית בעונות 11–12.

### ג'ייק מרטין

**ג'ייק מרטין** (באנגלית: **Jake Martin**) הוא בוגר דגראסי, מחזור 2013. הוא אוהב לעבוד עם הידיים בעבודות כמו בנייה וחקלאות ואף הקים בעצמו (יחד עם קייטי) את החממה בבית הספר. הוא גם אוהב לעשן מריחואנה, למורת רוחה של אחותו החורגת קלייר.

החברים הטובים ביותר שלו הם מו מאשקור ואיליי גולדסוורת'י. הוא חבר טוב גם של ג'נה מידלטון, קלייר אדוורדס, מריסול לואיס וקייטי מטלין.

הוא בזוגיות עם קייטי מטלין, נכון לעונה 12. הוא יצא בעבר עם קלייר אדוורדס. (עד שהפכו לאחים חורגים)

מקווי העלילה הבולטים שלו- מערכת יחסים עם קלייר (עונה 11), מערכת יחסים עם קייטי והקמת החממה. (עונה 12)

את ג'ייק גילם השחקן ג'סטין קלי.

ג'ייק היה דמות ראשית בעונות 11–12.

### קייטי מטלין

**קייטי מטלין** (באנגלית: **Katie Matlin**) היא בוגרת דגראסי, מחזור 2013. היא אחותה הגדולה של מאיה מטלין. היא החלה את דרכה כתלמידה מצטיינת, ראש עיתון בית הספר וכדורגלנית מוכשרת שמעדיפה כמה שיותר להתרחק מדרמה. בהמשך היא עוברת מהפך, לומדת לשחרר מהציפיות ולעשות טעויות.

החברה הטובה ביותר שלה היא מריסול לואיס. היא חברה גם של קלייר אדוורדס, מו מאשקור ואדם טורס. הייתה לה יריבות עם ביאנקה דסוסה, אך נראה שהיא השלימה איתה.

היא בזוגיות עם ג'ייק מרטין, נכון לעונה 12. היא יצאה בעבר עם דרו טורס.

מקווי העלילה הבולטים שלה- התמודדות עם בולימיה, התמכרות למשככי כאבים ומערכת יחסים עם דרו (עונה 11) התמוטטות עצבים ומערכת יחסים עם ג'ייק. (עונה 12)

את קייטי גילמה השחקנית קלואי רוז.

קייטי הייתה דמות ראשית בעונות 11–12 ואורחת בעונה 13 וב*דגראסי: הכיתה הבאה*, עונות 3–4.

### אימוג'ן מורנו

**אימוג'ן מורנו** (באנגלית: **Imogen Moreno**) היא בוגרת דגראסי, מחזור 2014. היא מצטיירת כמוזרה ויש לה סגנון לבוש ייחודי. היא גם מניפולטיבית ואוהבת לזמום מזימות כדי להשיג את מה שהיא רוצה, אך זה התמתן אצלה בהמשך. נראה שהיא פאנסקסואלית, מאחר שהיא הגדירה את עצמה כמי ש"נמשכת לאנשים". היא הייתה במקור חלק ממחזור 2013, אך נאלצה לחזור על כיתה י'ב לאחר שהיא נכשלה בכל המקצועות.

החברים הטובים ביותר שלה הם איליי גולדסוורת'י, פיונה קווין ובקי בייקר. היא גם חברה טובה של ביאנקה דסוסה, אדם טורס ווינסטון צ'ו. הייתה לה יריבות עם בקי בייקר (לפני שהפכו לחברות הטובות ביותר).

היא רווקה, נכון לעונה 14. היא יצאה בעבר עם איליי גולדסוורת'י, פיונה קווין, ג'ק ג'ונס וניהלה רומן קצר עם אדם טורס לפני מותו.

את אימוג'ן גילמה השחקנית כריסטין פרוספרי.

אימוג'ן הייתה דמות ראשית בעונות 11–14.

### מו מאשקור

**מו מאשקור** (באנגלית: **Mo Mashkour**) הוא בוגר דגראסי, מחזור 2013. הוא ציני ומודע לעצמו ותמיד היו לו בעיות עם המשקל שלו. בשנה האחרונה ללימודים הוא היה יותר מוכן לצאת החוצה ולרכוש חברים. הוא מוזיקאי מוכשר והקים את הלהקה "WhisperHug" יחד עם זיג, אימוג'ן, אדם ומאיה.

החבר הטוב ביותר שלו הוא ג'ייק מרטין. הוא חבר טוב גם של סאב בהנדרי, מריסול לואיס וקייטי מטלין.

הוא בזוגיות עם מריסול לואיס, נכון לעונה 12.

את מו גילם השחקן ג'ייקוב נעים.

מו היה דמות ראשית בעונות 11–12 ואורח ב*דגראסי: הכיתה הבאה*, עונה 2.

### טריסטן מיליגן

**טריסטן מיליגן** (באנגלית: **Tristan Milligan**) הוא בוגר דגראסי, מחזור 2016. הוא אחיו הקטן של אוון מיליגן. טריסטן יצא מהארון בגיל צעיר ויש לו אופי חזק ונחוש. מטרותיו העיקריות היו למצוא אהבה ולעמוד בראש בית הספר, אם זה בהצגות או במועצת התלמידים.

החברות הטובות ביותר שלו הן זואי ריבאס וטורי סנטמריה. (לפני שעזבה) הוא גם היה חבר מאוד טוב של מאיה מטלין, אבל הם רבו ומאז הם חברים אבל יותר רחוקים. הוא חבר גם של וינסטון צ'ו, גולדי נהיר, גרייס קרדינל וזיג נובאק.

הוא רווק, נכון ל*דגראסי: הכיתה הבאה*, עונה 4. הוא יצא בעבר עם גרנט ייטס (בעילה אסורה בהסכמה), מיילס הולינגסוורת' ו-ויג'יי מראז'.

מקווי העלילה המרכזיים שלו- כיכוב במחזמר בית הספר (עונה 12), מערכת יחסים אסורה עם מורה (עונה 13), מערכת יחסים עם מיילס (עונה 14) וטראומה פיזית קשה בעקבות תאונת דרכים. (*דגראסי: הכיתה הבאה*, עונות 3–4)

את טריסטן גילם השחקן לייל לטאו.

טריסטן היה דמות ראשית בעונות 11–14 וב*דגראסי: הכיתה הבאה*, עונות 1–4.

### מאיה מטלין

**מאיה מטלין** (באנגלית: **Maya Matlin**) היא בוגרת דגראסי, מחזור 2016. היא אחותה הקטנה של קייטי מטלין. היא נגנית צ'לו מוכשרת ונרשמה לתוכנית המוזיקה בבית הספר. בהמשך היא זנחה את העיסוק בצ'לו והתמקדה בשירה ונגינה בגיטרה. בעקבות ההתאבדות של בן זוגה, מאיה פיתחה אופי טיפה יותר מרדני, נהייתה יותר חרדתית כלפי הסובבים אותה ובסופו של דבר שקעה בדיכאון בעצמה.

החברים הטובים ביותר שלה הם גרייס קרדינל, זיג נובאק וטורי סנטמריה. (לפני שעזבה) היא חברה טובה של טריסטן מיליגן, מו מאשקור, אימוג'ן מורנו, טייני בל, סעד אל'מליקי, גולדי נהיר, ג'ונה האאק והמנטור שלה, פיטר סטון. הייתה לה יריבות עם זואי ריבאס, אזמה סונג והאנטר הולינגסוורת'.

נראה שהיא בזוגיות עם זיג נובאק, נכון ל*דגראסי: הכיתה הבאה*, עונה 4. היא יצאה בעבר עם קמפבל סונדרס ומיילס הולינגסוורת'.

מקווי העלילה הבולטים שלה- התאהבות בחבר של חברתה הטובה (עונה 11), מערכת יחסים עם קאם והתמודדות עם מותו (עונה 12), מערכת יחסים סוערת עם מיילס (עונה 13), שקיעה בדיכאון וניסיון התאבדות. (*דגראסי: הכיתה הבאה*, עונות 3–4)

את מאיה גילמה השחקנית אוליביה סקריבן.

מאיה הייתה דמות ראשית בעונות 11–14 וב*דגראסי: הכיתה הבאה*, עונות 1–4.

### טורי סנטמריה

**טורי סנטמריה** (באנגלית: **Tori Santamaria**) היא תלמידה לשעבר בדגראסי. היא נערה דרמטית ומפונקת, אבל עם לב טוב ושמחת חיים גדולה. היא השתתפה בתחרויות יופי מאז שהייתה קטנה. היא עזבה את בית הספר אחרי כיתה ט'.

החברים הטובים ביותר שלה הם טריסטן מיליגן ומאיה מטלין. היא גם חברה של קמפבל סונדרס ודייב טרנר.

היא רווקה, נכון לעונה 12. היא יצאה בעבר עם זיג נובאק.

את טורי גילמה השחקנית אלכס סטיל.
(אלכס סטיל גילמה בעונות 1–5 את אנג'לה ג'רמיה, אחותו הקטנה של קרייג מאנינג. כמו כן, אלכס היא אחותה הקטנה של קאסי סטיל, שגילמה את מאני סנטוס.)

טורי הייתה דמות ראשית בעונות 11–12.

### זיג נובאק

**זיגמונד (זיג) נובאק** (באנגלית: **Zig Novak**) הוא בוגר דגראסי, מחזור 2016. הוא בא ממשפחה ענייה, עובדה שהוא נהג להתבייש בה. הוא היה חתיך, מקסים ופלרטטן. תחילה הוא גם היה די מופנם, אבל אחרי שהתחיל להיות מעורב עם כנופיה הוא התקשח.

החברים הטובים ביותר שלו הם טייני בל, מאיה מטלין וגרייס קרדינל.

נראה שהוא בזוגיות עם מאיה מטלין, נכון ל*דגראסי: הכיתה הבאה*, עונה 4. הוא יצא בעבר עם טורי סנטמריה, אזמה סונג, פרנקי הולינגסוורת' וניהל רומן עם זואי ריבאס.

מקווי העלילה הבולטים שלו- הסתרת היותו עני ותחושת אשמה על ההתאבדות של קאם (עונה 12), מעורבות מסוכנת עם כנופיה (עונות 13–14), מערכת יחסים עם מאיה (*דגראסי: הכיתה הבאה*, עונות 1–2), מערכת יחסים סוערת עם אזמה ומערכת יחסים פוליאמורית עם אזמה ופרנקי. (*דגראסי: הכיתה הבאה*, עונות 3–4)

את זיג גילם השחקן ריקרדו הויוס.

זיג היה דמות ראשית בעונות 11–14 וב*דגראסי: הכיתה הבאה*, עונות 1–4.

### מייק דאלאס

**מייק דאלאס** (באנגלית: **Mike Dallas**; נקרא לרוב בשם משפחתו בלבד: **דאלאס**) הוא בוגר דגראסי, מחזור 2014. הוא הגיע לבית הספר מרחוק במיוחד כדי להצטרף לנבחרת ההוקי והתארח בביתם של דרו ואדם טורס. תחילה הוא הוצג כבריון שטחי, אך מהר מאוד הוא הראה צד רך ומקבל שקיבל יותר ויותר נוכחות בחייו. בהמשך התגלה שהוא אבא לילד בן 3 מנערה בשם ונסה. (ונסה מורגן)

החבר הטוב ביותר שלו הוא דרו טורס. הוא חבר טוב גם של פיונה קווין, אוון מיליגן, קלייר אדוורדס, בקי בייקר, קמפבל סונדרס, ג'נה מידלטון, קונור דולריאה ואדם טורס.

מקווי העלילה הבולטים שלו- התעמרות בקאם ותחושת אשמה על מותו (עונה 12), התמודדות עם היותו אב בגיל העשרה (עונות 12–14) ומערכת יחסים עם אלי. (עונות 13–14)

את דאלאס גילם השחקן דימיטריוס ג'וייט.

דאלאס היה דמות ראשית בעונות 12–14.

### בקי בייקר

**רבּקה (בקי) בייקר** (באנגלית: **Becky Baker**) היא בוגרת דגראסי, מחזור 2014. היא אחותו הקטנה של לוק בייקר. היא חייכנית, שמחה וקופצנית וזה לא עובר לכולם בגרון בכזאת קלות. היא ומשפחתה הגיעו מפלורידה וכמו שאר משפחתה, היא נוצרייה אדוקה ומאוד מאמינה בערכי הדת. אך בניגוד אליהם, היא מגלה יכולת להישאר פתוחה לאנשים ולנושאים שכביכול נוגדים את הערכים שלה.

החברות הטובות ביותר שלה הן ג'נה מידלטון ואימוג'ן מורנו. היא חברה גם של אלי בהנדרי, מייק דאלאס, קלייר אדוורדס, דרו טורס, ג'ונה האק וג'ק ג'ונס. הייתה לה יריבות עם איליי גולדסוורת'י, אך נראה שהשלימה איתו.

היא רווקה, נכון לעונה 14. היא יצאה בעבר עם אדם טורס, דרו טורס וג'ונה האק.

מקווי העלילה הבולטים שלה- ויכוח עם איליי על מחזה בית הספר ומערכת יחסים עם אדם (עונה 12), התמודדות עם מעשיו של אחיה (עונה 13) וחברוּת עם אימוג'ן ומערכת יחסים עם דרו. (עונות 13–14)

את בקי גילמה השחקנית שרה פישר.

בקי הייתה דמות ראשית בעונות 12–14.

### לוק בייקר

**לוק בייקר** (באנגלית: **Luke Baker**) הוא תלמיד לשעבר בדגראסי. הוא אחיה הגדול של בקי בייקר. הוא ומשפחתו הגיעו מפלורידה כדי שיוכל להצטרף לנבחרת ההוקי. הוא בא ממשפחה נוצרית אדוקה ונראה שגם הוא דוגל בערכי הדת, אך מהר מאוד מסתבר שהוא מסתתר מאחורי ערכי הדת כדי לעשות מה שמתחשק לו.

בעונה 13, אחרי חקירה מאומצת, הסתבר שלוק הוא זה שתקף מינית את זואי השיכורה במסיבה של מיילס. זואי לקחה אותו למשפט וניצחה, ולוק נשלח לכלא ולכן לא סיים את לימודיו בדגראסי.

את לוק גילם השחקן קרייג ארנולד.

לוק היה דמות ראשית בעונות 12–13 ואורח בעונה 14.

### קמפבל סונדרס

**קמפבל (קאם) סונדרס** (באנגלית: **Campbell Saunders**) הוא תלמיד לשעבר בדגראסי. הוא אתלט מצטיין והגיע לבית הספר מרחוק במיוחד כדי להצטרף לקבוצת ההוקי. בניגוד לשאר חברי הקבוצה, הוא היה יותר רגיש ומופנם. הגעגועים לבית, הלחץ הגובר מצד הקבוצה וככל הנראה גם בעיות נפשיות מוקדמות, הביאו את קאם להתאבד בחממה של בית הספר.

חבריו בבית הספר היו טריסטן מיליגן, טורי סנטמריה, מאיה מטלין, מייק דאלאס ואלי בהנדרי. הוא לא אהב את לוק בייקר והיה ביריבות עם זיג נובאק.

הוא היה בזוגיות עם מאיה מטלין עד למותו בעונה 12.

את קאם גילם השחקן דילן אוורט.

קאם היה דמות ראשית בעונה 12.

### מיילס הולינגסוורת' השלישי

**מיילס הולינגסוורת' השלישי** (באנגלית: **Miles Hollingsworth III**) הוא בוגר דגראסי, מחזור 2016. הוא אחיהם הגדול של פרנקי והאנטר הולינגסוורת'. הוא בא מבית עשיר מאוד. הוא המרדן מבית שלושת האחים ובעל טמפרמנט סוער. יש לו מערכת יחסים סבוכה עם אביו, שבמקרי קיצון אף התדרדרה לאלימות. הוא מוכשר מאוד בכתיבה ומחפש להפוך את הכישרון שלו לקריירה. הוא מזדהה כביסקסואל.

החבר הטוב ביותר שלו הוא וינסטון צ'ו. הוא ביחסים טובים גם עם זואי ריבאס ומאיה מטלין, שתיהן בנות זוגו לשעבר, ועם ג'ונה האק וגרייס קרדינל.

הוא רווק, נכון ל*דגראסי: הכיתה הבאה, עונה 4*. הוא יצא בעבר עם זואי ריבאס, מאיה מטלין, טריסטן מיליגן, אזמה סונג ולולה פסיני.

מקווי העלילה הבולטים שלו- מערכת יחסים קשה עם אביו (עונה 13-*דגראסי: הכיתה הבאה*, עונה 4), מערכת יחסים עם מאיה (עונה 13), מערכת יחסים עם טריסטן (עונה 14-*דגראסי: הכיתה הבאה*, עונה 4) מערכת יחסים עם לולה וכתיבת מחזה בית הספר. (*דגראסי: הכיתה הבאה*, עונה 3)

את מיילס גילם השחקן אריק אוסבורן.

מיילס היה דמות ראשית בעונות 13–14 וב*דגראסי: הכיתה הבאה*, עונות 1–4.

### זואי ריבאס

**זואי ריבאס** (באנגלית: **Zoë Rivas**) היא בוגרת דגראסי, מצטיינת מחזור 2016. היא כוכבת טלוויזיה לשעבר שפוטרה מעבודתה בגלל התמכרות לסמים. זואי לא ידעה איך להתנהל כ"נערה נורמלית" ולא היססה להשתמש במראה שלה, בגוף שלה ובכסף שלה כדי להשיג את מה שהיא רוצה. זה הרוויח לה מוניטין של נערה נבזית, מניפולטיבית ורשעית. בהמשך היא התמתנה והפכה משמעותית לאדם טוב יותר, בעיקר אחרי שהשלימה עם הנטייה המינית שלה.

החברים הטובים ביותר שלה הם גרייס קרדינל וטריסטן מיליגן. היא חברה גם של מיילס הולינגסוורת', לולה פסיני, שיי פאוורס וגולדי נהיר. הייתה לה יריבות עם מאיה מטלין ופרנקי הולינגסוורת', אבל נראה שהשלימה עם שתיהן.

היא בזוגיות עם ראשה זועבי, נכון ל*דגראסי: הכיתה הבאה*, עונה 4. היא יצאה בעבר עם מיילס הולינגסוורת', דרו טורס ו-וינסטון צ'ו. היא ניהלה רומן קצר עם זיג נובאק והייתה מאוהבת בגרייס קרדינל, אך לא ניהלה עמה זוגיות.

מקווי העלילה הבולטים שלה- תקיפה מינית קשה מידיו של לוק בייקר (עונה 13), פתיחת אתר מקוון למכירת תמונות עירום של תלמידות (עונה 14), התאהבות חד צדדית בגרייס (*דגראסי: הכיתה הבאה*, עונה 1) ומערכת יחסים עם ראשה. (*דגראסי: הכיתה הבאה*, עונות 3–4)

את זואי גילמה השחקנית אנה גוליה.

זואי הייתה דמות ראשית בעונות 13–14 וב*דגראסי: הכיתה הבאה*, עונות 1–4.

### וינסטון צ'ו

**וינסטון צ'ו** (באנגלית: **Winston Chu**) הוא בוגר דגראסי, מחזור 2016. הוא רגיל להיות בצילו של חברו הטוב, מיילס, ומפצה על חוסר הביטחון שלו בחוש הומור ציני. הוא לא פעם משמש כקול ההיגיון בין חבריו ומסרב לקחת חלק בשטויות.

החברים הטובים ביותר שלו הם מיילס הולינגסוורת' וזואי ריבאס. הוא חבר גם של מאיה מטלין, אימוג'ן מורנו, האנטר הולינגסוורת', ראשה זועבי, גולדי נהיר וטריסטן מיליגן.

הוא בזוגיות עם גולדי נהיר, נכון ל*דגראסי: הכיתה הבאה*, עונה 4. הוא יצא בעבר עם פרנקי הולינגסוורת' וזואי ריבאס.

מקווי העלילה הבולטים שלו- מערכת יחסים עם פרנקי, אחותו הקטנה של חברו הטוב (עונות 13–14), מערכת יחסים עם זואי (*דגראסי: הכיתה הבאה*, עונה 2) ומערכת יחסים עם גולדי. (*דגראסי: הכיתה הבאה*, עונה 4)

את וינסטון גילם השחקן אנדרה קים.

וינסטון היה דמות ראשית בעונות 13–14 וב*דגראסי: הכיתה הבאה*, עונות 1–4.

### גרייס קרדינל

**גרייס קרדינל** (באנגלית: **Grace Cardinal**) היא בוגרת דגראסי, מחזור 2016. יש לה אופי קשוח והיא מחוננת עם מחשבים, שתי תכונות שהובילו אותה להשתבץ בכיתת החינוך המיוחד בבית הספר. יחד עם הנטייה שלה להיות בוטה ולהגיד את כל האמת בפרצוף, יש לה לב גדול ומאוד אכפת לה מחבריה. היא חולה בסיסטיק פיברוזיס.

החברות הטובות ביותר שלה הן מאיה מטלין וזואי ריבאס. היא חברה טובה גם של זיג נובאק וטייני בל. הייתה לה יריבות עם פרנקי הולינגסוורת' אבל נראה שהשלימה איתה.

היא בזוגיות עם ג'ונה האק, נכון ל*דגראסי: הכיתה הבאה*, עונה 4. היא הייתה מאוהבת בזיג נובאק ושכבה עם זואי ריבאס, אך לא ניהלה זוגיות עם אף אחד מהם.

מקווי העלילה הבולטים שלה- חברוּת עם זואי והתמודדות עם סיסטיק פיברוזיס (*דגראסי: הכיתה הבאה*, עונה 1) ומערכת יחסים עם ג'ונה. (*דגראסי: הכיתה הבאה*, עונה 4)

את גרייס גילמה השחקנית ניקי גולד.

גרייס הייתה דמות ראשית בעונות 13–14 וב*דגראסי: הכיתה הבאה*, עונות 1–4.

### פרנקי הולינגסוורת'

**פרנצ'סקה (פרנקי) הולינגסוורת'** (באנגלית: **Frankie Hollingsworth**) היא תלמידת כיתה י"ב בדגראסי. היא אחותו התאומה של האנטר הולינגסוורת' ואחותו הקטנה של מיילס הולינגסוורת'. היא ההפך המוחלט מאחיה הגדול והיא תמיד מנסה לרצות את הוריה. למרות זאת, היא קלולסית מאוד ולפעמים עושה שטויות וטעויות בלי להבין מה רע במה שהיא עושה.

החברות הטובות ביותר שלה הן שיי פאוורס ולולה פסיני. היא חברה גם של זיג נובאק, טייני בל וגולדי נהיר. היא הייתה חברה טובה מאוד גם של אזמה סונג אך נראה כי הן רבו. היא הייתה ביריבות עם זואי ריבאס וגרייס קרדינל, אך נראה שהשלימה עם שתיהן.

היא רווקה, נכון ל*דגראסי: הכיתה הבאה*, עונה 4. היא יצאה בעבר עם וינסטון צ'ו, ג'ונה האק, זיג נובאק ואזמה סונג.

מקווי העלילה הבולטים שלה- מערכת יחסים עם וינסטון (עונות 13–14), תקרית גזענית עם בנות מבית ספר אחר (*דגראסי: הכיתה הבאה*, עונה 2) ומערכת יחסים פוליאמורית עם זיג ואזמה. (*דגראסי: הכיתה הבאה*, עונה 4)

את פרנקי גילמה השחקנית שרה וייסגלס.

פרנקי הייתה דמות ראשית בעונות 13–14 וב*דגראסי: הכיתה הבאה*, עונות 1–4.

### האנטר הולינגסוורת'

**האנטר הולינגסוורת'** (באנגלית: **Hunter Hollingsworth**) הוא תלמיד כיתה י"ב בדגראסי. הוא אחיה התאום של פרנקי הולינגסוורת' ואחיו הקטן של מיילס הולינגסוורת'. הוא גיימר וחובב חוברות קומיקס, ובניגוד לאחותו הוא יותר טיפוס כועס ופסימי (דבר שדי התמתן בהמשך).

חבריו הטובים הם יעל ברון, באאז נהיר, לולה פסיני ו-ויג'יי מראז'. הייתה לו יריבות עם מאיה מטלין, זואי ריבאס, טריסטן מיליגן, גולדי נהיר וזיג נובאק.

הוא רווק, נכון ל*דגראסי: הכיתה הבאה*, עונה 4. הוא יצא בעבר עם יעל ברון.

מקווי העלילה הבולטים שלו- אי שליטה בכעסים ושליחתו לבית חולים פסיכאטרי (*דגראסי: הכיתה הבאה*, עונה 1) ומערכת יחסים עם יעל. (*דגראסי: הכיתה הבאה*, עונות 2–4)

את האנטר גילם השחקן ספנסר מקפירסון.

האנטר היה דמות משנית בעונה 13 וראשי בעונה 14 וב*דגראסי: הכיתה הבאה*, עונות 1–4.

### טייני בל

**דיון (טייני) בל** (באנגלית: **Tiny Bell**) הוא בוגר דגראסי, מחזור 2016. הוא אחיו הקטן של וינס בל, ראש הכנופיה שאמלל את דרו וביאנקה. הוא מאוד חכם, אבל ייחוסו המשפחתי ומצבו הכלכלי דרדרו אותו לצרות לא פעם. בהמשך הוא הצליח להיחלץ מחיי הכנופיה ולהשקיע בלימודים.

החבר הטוב ביותר שלו הוא זיג נובאק. הוא חבר טוב גם של גרייס קרדינל, פרנקי הולינגסוורת', מאיה מטלין, ג'ונה האק ולולה פסיני.

הוא בזוגיות עם שיי פאוורס, נכון ל*דגראסי: הכיתה הבאה*, עונה 4. הוא יצא בעבר עם לולה פסיני.

מקווי העלילה הבולטים שלו- מעורבות בכנופיה של אחיו יחד עם זיג (עונות 13–14), מערכת יחסים עם לולה (*דגראסי: הכיתה הבאה*, עונות 1–2) ומערכת יחסים עם שיי. (*דגראסי: הכיתה הבאה*, עונות 3–4)

את טייני גילם השחקן ריצ'רד וולטרס.

טייני היה דמות משנית בעונה 13 וראשי בעונה 14 וב*דגראסי: הכיתה הבאה*, עונות 1–4.

### לולה פסיני

**לולה פסיני** (באנגלית: **Lola Pacini**) היא תלמידת כיתה י"ב בדגראסי. קשה לפספס את לולה במסדרונות בית הספר, ולא רק בגלל צבע השיער המשתנה שלה. היא קופצנית, חייכנית וכובשת. היא משדרת תמימות ולפעמים טיפשות, אבל היא מפצה על חוסר היכולת שלה בלימודים באינטליגנציה רגשית גבוהה במיוחד. היא עובדת כמלצרית במסעדה של המשפחה שלה, "הקנטינה של לולה". היא החליפה צבע שיער שלוש פעמים- שילוב של סגול-ורוד-בלונדיני (עונה 14), ורוד בהיר (*דגראסי: הכיתה הבאה*, עונות 1–2) וכחול בהיר. (*דגראסי: הכיתה הבאה*, עונות 3–4)

החברות הטובות ביותר שלה הן שיי פאוורס, פרנקי הולינגסוורת' ויעל ברון. היא חברה גם של ג'ק ג'ונס, זואי ריבאס, גרייס קרדינל, מיילס הולינגסוורת', האנטר הולינגסוורת', באאז נהיר ו-ויג'יי מראז'.

היא בזוגיות עם סעד אל'מליקי, נכון ל*דגראסי: הכיתה הבאה,* עונה 4. היא יצאה בעבר עם טייני בל ומיילס הולינגסוורת'.

מקווי העלילה הבולטים שלה- מערכת יחסים עם טייני (*דגראסי: הכיתה הבאה*, עונות 1–2), היריון בלתי רצוי וההחלטה לבצע הפלה (*דגראסי: הכיתה הבאה*, עונה 3), ומערכת יחסים עם סעד. (*דגראסי: הכיתה הבאה*, עונה 4)

את לולה גילמה השחקנית אמנדה ארקורי.

לולה הייתה דמות ראשית בעונה 14 וב*דגראסי: הכיתה הבאה*, עונות 1–4.

### שיי פאוורס

**שיילין (שיי) פאוורס** (באנגלית: **Shay Powers**) היא תלמידת כיתה י"ב בדגראסי. היא ספורטאית מצטיינת ושואפת גבוה לא רק בספורט אלא גם בלימודים ובבנים. היא מוכנה לעשות הרבה כדי להגשים את החלומות שלה.

החברות הטובות ביותר שלה הן פרנקי הולינגסוורת' ולולה פסיני. היא חברה גם של זואי ריבאס, טייני בל וגולדי נהיר.

היא בזוגיות עם טייני בל, נכון ל*דגראסי: הכיתה הבאה*, עונה 4. היא הייתה מאוהבת במייק דאלאס, אך לא ניהלה עמו זוגיות.

מקווי העלילה הבולטים שלה- התאהבות בחבר של החברה הטובה ביותר שלה (*דגראסי: הכיתה הבאה*, עונות 1–2), התדרדרות לגנבה כדי לממן את תשוקתה לספורט ומערכת יחסים עם טייני. (*דגראסי: הכיתה הבאה*, עונות 3–4)

את שיי גילמה השחקנית רייה דאונס.

שיי הייתה דמות ראשית בעונה 14 וב*דגראסי: הכיתה הבאה*, עונות 1–4.

### ג'ונה האק

**ג'ונה האק** (באנגלית: **Jonah Haak**) הוא בוגר דגראסי, מחזור 2016. לפני הגעתו לדגראסי, הוא היה "ילד רע" ונהג לעשות הרבה צרות. כל זה השתנה כשהחליט לחזור בתשובה ולהתחבר לאנשים שחולקים עמו את אותם ערכים. בהמשך התברר שבתקופה הפרועה שלו הוא הכניס נערה להריון והפך לאב.

הוא במערכת יחסים עם גרייס קרדינל, נכון ל*דגראסי: הכיתה הבאה*, עונה 4. הוא יצא בעבר עם בקי בייקר ופרנקי הולינגסוורת'.

הוא חבר טוב של זיג נובאק, טייני בל, מיילס הולינגסוורת' ומאיה מטלין. הוא היה ביריבות עם דרו טורס.

מקווי העלילה הבולטים שלו- מערכת יחסים עם בקי (עונה 14), מערכת יחסים עם פרנקי (*דגראסי: הכיתה הבאה*, עונות 1–2) ומערכת יחסים עם גרייס. (*דגראסי: הכיתה הבאה*, עונות 3–4)

את ג'ונה גילם השחקן ארן קאסם.

ג'ונה היה דמות משנית בעונה 14 וראשי ב*דגראסי: הכיתה הבאה*, עונות 1–4.

### גולדי נהיר

**גולדי נהיר** (באנגלית: **Goldi Nahir**) היא בוגרת דגראסי, מחזור 2016. היא אחותו הגדולה של באאז נהיר. היא אקטיביסטית, פמיניסטית ומוסלמית שפועלת לשיפור תנאי המחיה בבית הספר. היא שואפת גבוה בכל תחומי החיים ולעיתים מציגה עמדות שמרניות, מה שגורם לה להיראות מתנשאת. למעשה היא רק מנסה למצוא דרך להתנהל בעולם בכבוד.

היא במערכת יחסים עם וינסטון צ'ו, נכון ל*דגראסי: הכיתה הבאה*, עונה 4.

החברה הטובה ביותר שלה היא ראשה זועבי. היא חברה טובה גם של זואי ריבאס, מאיה מטלין, לולה פסיני, גרייס קרדינל, שיי פאוורס, פרנקי הולינגסוורת' וטריסטן מיליגן.

מקווי העלילה הבולטים שלה- ניסיון ללכת בלי חיג'אב (*דגראסי: הכיתה הבאה*, עונה 3), מערכת יחסים עם וינסטון ותקרית אלימה בעקבות גזענות. (*דגראסי: הכיתה הבאה*, עונה 4)

את גולדי גילמה השחקנית סומה בהטיה.

גולדי הייתה דמות ראשית ב*דגראסי: הכיתה הבאה*, עונות 1–4.

### אזמה סונג

**אזמה סונג** (באנגלית: **Esme Song**) היא תלמידת כיתה י"ב בדגראסי. מבחוץ היא נראית ״ילדה טובה״, אך היא שוב ושוב הוכיחה שהיא הרבה יותר מורכבת ומופרעת ממה שמצטייר. היא בעלת ביטחון עצמי גבוה והיא יודעת מה היא רוצה, ולא מפחדת להשתמש במניפולציות כדי להשיג את זה. כל אלה מושרשים ברצון הנואש שלה לחיבה, אהבה ותשומת לב. כשהיא לא מקבלת את אלה, היא נוהגת להתפרץ בהתקפים אלימים ורגשיים. בהמשך התברר שאמה התאבדה והיא הייתה זו שמצאה אותה. היא הייתה אמורה לסיים את הלימודים עם מחזור 2016, אך היא פספסה יותר מידי שיעורים ונאלצה לחזור על כיתה י"ב.

היא רווקה, נכון ל*דגראסי: הכיתה הבאה*, עונה 4. היא יצאה בעבר עם מיילס הולינגסוורת' וזיג נובאק וניהלה שלישייה פוליאמורית איתו ועם פרנקי הולינגסוורת'.

חברתה הטובה ביותר הייתה פרנקי הולינסוורת' אך נראה שרבו.

מקווי העלילה הבולטים שלה- מערכת יחסים עם מיילס ודרדורו להתמכרות לסמים (*דגראסי: הכיתה הבאה*, עונה 1) ומערכת יחסים עם זיג ופעולותיה הקיצוניות כדי לשמור אותו קרוב אליה. (*דגראסי: הכיתה הבאה*, עונות 3–4)

את אזמה גילמה השחקנית צ'לסי קלארק.

אזמה הייתה דמות ראשית ב*דגראסי: הכיתה הבאה*, עונות 1–4.

### יעל ברון

**יעל ברון** (באנגלית: **Yael Baron**) הם תלמיד כיתה י"ב בדגראסי. הם חזקים ודומיננטיים ואוהבים להשמיע את קולם. הם חלק ממועדון הגיימינג יחד עם האנטר, באאז ו-ויג'יי. הם הזדהו כנקבה במשך כל חייהם, אך בהמשך יצאו מהארון כג'נדרקוויר וביקשו שיפנו אליהם בגוף שלישי.

הם רווקים, נכון ל*דגראסי: הכיתה הבאה*, עונה 4. הם יצאו בעבר עם האנטר הולינגסוורת'.

החברה הטובה ביותר שלהם היא לולה פסיני. הם חברים טובים גם של באאז נהיר ו-ויג'יי מראז'. הם גם היו חברים טובים של האנטר הולינגסוורת', אך הם רבו אחרי שהתקשה לקבל את זהותם המגדרית.

מקווי העלילה הבולטים שלהם- מערכת יחסים עם האנטר (*דגראסי: הכיתה הבאה*, עונות 2–4) ויציאה מהארון כג'נדרקוויר. (*דגראסי: הכיתה הבאה*, עונה 4)

את יעל גילמה השחקנית ג'יימי בלוך.

יעל היו דמות ראשית ב*דגראסי: הכיתה הבאה*, עונות 1–4.

### ויג'יי מראז'

**ויג'יי מראז'** (באנגלית: **Vijay Maraj**) הוא תלמיד כיתה י"ב בדגראסי. הוא חבר במועדון הגיימינג יחד עם יעל, האנטר ובאאז. הוא יוטיובר ובהמשך משתף את חבריו בערוץ שלו ויחד עם מפרסמים סרטונים שונים.

הוא רווק, נכון ל*דגראסי: הכיתה הבאה*, עונה 4. הוא יצא בעבר עם טריסטן מיליגן.

הוא חבר טוב של האנטר הולינגסוורת', באאז נהיר, יעל ברון ולולה פסיני.

את ויג'יי גילם השחקן דאנטה סקוט.

ויג'יי היה דמות ראשית ב*דגראסי: הכיתה הבאה*, עונות 1–4.

### באאז נהיר

**באאז נהיר** (באנגלית: **Baaz Nahir**) הוא תלמיד כיתה י"ב בדגראסי. הוא אחיה הקטן של גולדי נהיר. הוא מחושב וחכם וחלק ממועדון הגיימינג, יחד עם האנטר, יעל ו-ויג'יי. הוא לרוב נותן להיגיון יותר משקל מלרגש ולכן הוא מצטייר כחסר רגישות ומתנשא.

הוא רווק, נכון ל*דגראסי: הכיתה הבאה*, עונה 4.

הוא חבר טוב של האנטר הולינגסוורת', ויג'יי מראז' ויעל ברון.

את באאז גילם השחקן אמיר באגריה.

באאז היה דמות ראשית ב*דגראסי: הכיתה הבאה*, עונות 1–4.

### סעד אל'מליקי

**סעד אל'מליקי** (באנגלית: **Saad Al'Maliki**) הוא תלמיד כיתה י"ב בדגראסי. הוא פליט מסוריה שהגיע להתחיל חיים חדשים בקנדה. הוא מופנם ונוהג להישמר לעצמו. חוסר הרצון שלו להיפתח לעיתים מתפרש אצל אנשים אחרים כזעם. הוא צלם מוכשר ומחפש דרכים להתעסק בזה.

הוא בזוגיות עם לולה פסיני, נכון לדגראסי: הכיתה הבאה, עונה 4.

הוא חבר טוב של מאיה מטלין ולולה פסיני. הייתה לו יריבות עם זיג נובאק וטייני בל.

מקווי העלילה הבולטים שלו- חברוּת עם מאיה והעצמת הדיכאון שלה (*דגראסי: הכיתה הבאה*, עונה 3) ומספר תקריות גזעניות ומערכת יחסים עם לולה. (*דגראסי: הכיתה הבאה*, עונה 4)

את סעד גילם השחקן פרחם רוונגי.

סעד היה דמות ראשית ב*דגראסי: הכיתה הבאה*, עונות 3–4.

### ראשה זועבי

**ראשה זועבי** (באנגלית: **Rasha Zuabi**) היא תלמידת כיתה י"ב בדגראסי. היא פליטה מסוריה שהגיעה להתחיל חיים חדשים בקנדה. היא לא קשורה בהכרח לדת שלה והיא מוכנה להתמסר לחוויות שיש לבית הספר להציע לה. זה מתנגש קצת עם הערכים של גולדי, חברתה הטובה אצלה היא מתארחת.

היא בזוגיות עם זואי ריבאס, נכון ל*דגראסי: הכיתה הבאה*, עונה 4.

החברה הטובה ביותר שלה היא גולדי נהיר. היא חברה טובה גם של גרייס קרדינל ו-וינסטון צ'ו.

את ראשה גילמה השחקנית דליה רגביין.

ראשה הייתה דמות ראשית דמות ראשית ב*דגראסי: הכיתה הבאה*, עונות 3–4.